text:
Matayo Matthew
Chapter 23
1 Awo Yesu n'ayogera n'ebibiina n'abayigirizwa be,
2 ng'agamba nti Abawandiisi n'Abafalisaayo batudde ku ntebe ya Musa:
3 kale ebigambo byonna bye babagamba, mubikole mubikwate: naye temukola nga bo bwe bakola; kubanga boogera naye tebakola.
4 Era basiba emigugu egizitowa egiteetikkika, bagitikka abantu ku kibegabega; naye bo bennyini tebaagala kuginyeenyaako n'engalo yaabwe.
5 Naye ebikolwa byabwe byonna babikola era abantu babirabe, kubanga bagaziya fulakuteri zaabwe, era bongerako amatanvuwa,
6 era baagala ebifo eby'oku manjo ku mbaga, n'entebe ez'ekitiibwa mu makuŋŋaaniro,
7 n'okulamusibwa mu butale, n'okuyitibwa abantu nti Labbi.
8 Naye mmwe temuyitibwanga Labbi: kubanga, omuyigiriza wammwe ali omu, nammwe mwenna muli ba luganda.
9 Era temuyitanga muntu ku nsi kitammwe: kubanga Kitammwe ali omu, ali mu ggulu.
10 So temuyitibwanga balagirizi: kubanga omulagirizi wammwe ali omu, ye Kristo.
11 Naye mu mmwe abasinga obukulu anaabanga muweereza wammwe.
12 Na buli aneegulumizanga anakkakkanyizibwanga; na buli aneekakkanyanga anaagulumizibwanga.
13 Naye ziribasanga mmwe, abawandiisi n'Abafalisaayo, bannanfuusi kubanga muggalira obwakabaka obw'omu ggulu mu maaso g'abantu; kubanga mmwe temuyingira, n'abo ababa bayingira temubaganya kuyingira.
14 Ziribasanga mmwe, abawandiisi n'Abafalisaayo, bannanfuusi Kubanga mulya ennyumba za bannamwandu, era ne mwefuula abasaba ennyo: n'olwekyo mulibaako omusango ogusinga obunene.
15 Ziribasanga mmwe, abawandiisi n'Abafalisaayo, bannanfuusi kubanga mwetooloola mu nnyanja ne ku lukalu okukyusa omuntu omu naye bw'alabika, mumufuula mwana wa Ggeyeena emirundi ebiri okukira mmwe.
16 Ziribasanga mmwe, abasaale abazibe b'amaaso, abagamba nti Buli anaalayiranga yeekaalu, nga si kintu; naye buli anaalayiranga ezaabu ey'omu yeekaalu, ng'azzizza omusango.
17 Mmwe abasiru era abazibe b'amaaso; kubanga ekikira obukulu kiruwa, ezaabu, oba yeekaalu etukuza ezaabu?
18 Oba mugamba nti Omuntu bw'anaalayiranga ekyoto, nga si kintu; naye buli anaalayiranga ekitone ekiriko, ng'azzizza omusango.
19 Mmwe abazibe b'amaaso: kubanga ekikira obukulu kiruwa, ekitone, oba ekyoto ekitukuza ekitone?
20 Naye alayira ekyoto, alayira kyo, ne byonna ebiriko.
21 Naye alayira yeekaalu alayira yo, n'oyo atuula omwo.
22 Naye alayira eggulu, alayira ntebe ya Katonda, n'oyo agituulako.
23 Ziribasanga mmwe, abawandiisi n'Abafalisaayo, bannanfuusi! kubanga muwa ekitundu eky'ekkumi ekya nnabbugira ne aneta ne kkumino, ne mulekayo ebigambo ebikulu eby'amateeka, obutalyanga nsonga, n'ekisa, n'okukkirizanga: naye bino kyabagwanira okubikola, era na biri obutabirekaayo.
24 Mmwe abasaale abazibe b'amaaso abasengejja ensiri, ne mumira eŋŋamira.
25 Ziribasanga mmwe, abawandiisi n'Abafalisaayo, bannanfuusi! kubanga munaaza kungulu ku kikompe n'ekibya, naye munda mujjudde obunyazi n'obuteegendereza.
26 Ggwe Omufalisaayo omuzibe w'amaaso, sooka onaaze munda mu kikompe n’ekibya, ne kungulu kwakyo kulyoke kube kulungi.
27 Ziribasanga mmwe, abawandiisi n'Abafalisaayo, bannanfuusi kubanga mufaanana amalaalo agasiigibwa okutukula, agalabika kungulu nga gawoomye, naye munda mujjudde amagumba g'abafu, n'empitambi yonna.
28 Bwe mutyo nammwe kungulu mulabika mu bantu nga muli batuukirivu, naye munda mujjudde obunnanfuusi n'obujeemu.
29 Ziribasanga mmwe, abawandiisi n'Abafalisaayo, bannanfuusi! kubanga muzimba amalaalo ga bannabbi, muwoomya ebiggya by'abatuukirvu,
30 ne mugamba nti Singa twaliwo mu biro bya bajjajjaffe, tetwandissizza kimu nabo mu musaayi gwa bannabbi.
31 Bwe mutyo mwetegeeza mwekka nti muli baana baabwe abatta bannabbi.
32 Kale mujjuze ekigera kya bajjajjammwe.
33 Mmwe emisota, abaana b'embalasaasa, mulidduka mutya omusango ogwa Ggeyeena?
34 Laba, kyenva mbatumira bannabbi, n'ab'amagezi, n'abawandiisi: n'abamu ku bo mulibatta mulibakomerera; n'abalala mulibakuba emiggo mu makuŋŋaaniro gammwe, mulibayigganya mu byalo byonna:
35 mulyoke mujjirwe omusaayi gwonna omutuukirivu ogwayiika ku nsi, okusookera ku musaayi gwa Abiri oyo omutuukirivu okutuusa ku musaayi gwa Zaakaliya omwana wa Balakiya, gwe mwattira wakati wa yeekaalu n'ekyoto.
36 Mazima mbagamba nti Ebigambo bino byonna birituukirira ab'emirembe gino.
37 Yerusaalemi, Yerusaalemi, atta bannabbi, akasuukirira amayinja abantu abatumibwa gy'ali! emirundi emeka gye nnayagalira ddala okukuŋŋaanya abaana bo, ng'enkoko bw'ekunnaanya obwana bwayo munda w'ebiwaawaatiro byayo, ne mutayagala!
38 Laba, ennyumba yammwe ebalekeddwa kifulukwa.
39 Kubanga mbagamba nti Temulindabako n'akatono okusooka leero, okutuusa lwe mulyogera nti Aweebwa omukisa ajja mu linnya lya Mukama.


c: text/html

text:
BATABANI nsuubira omwaka 2014 gutambula bulungi. Ebintu ebyo emisana bye muyita eby’obusiru ate mwattu ekiro oba nga muli eyo mu kitanda bye bikuweesa obubonero n’omukazi n’akuwaana nga bw’oli ow’empisa.
Era omusajja bwatyo y’oyo oluba okuyingira obuliri ng’atandika okusiba munne enkalu. Mu ddakiika emu engalo ziba zaatuuse dda ewa maama Nabunnya ate nga naye tagaana mukazi we kukola byonna by’ayagala ku ye.
Oyo ye musajja gwe bagamba nti asaza kimu. So si oyo gwe bayimbira ttengerere ‘omwana ayimiridde’. Omusajja bw’atandika okwemoolera mu buliri, obutalya ng’asolobeza oba okukwata ku bintu ebisanyusa munne ng’abalongo, olwo munne amulaba nga atalina mpisa.
Wano omukazi w’atandikira okwemulugunya nga bw’omusuza enjala, tomwagala era tomufaako. Mukaziwattu tasobola kwebaka anti ng’obwagazi tebulina kibukkakkanya. N’olwekyo mwegendereze bye muyita eby’ekyana ekito.

robotstxt: allowed

filter: keep


text:
Bya Tom Gwebayanga
OMUKOLO gw’okulayiza Olukiiko lwa Busoga ku kitebe ky’Obwakyabazinga e Bugembe
abaserikale ba UPDF ne poliisi baakulemesezza bwe baasudde emisanvu mu kkubo kyokka era
ne kukolebwa mu wooteeri ya Bilkon mu kibuga Jinja.
Abantu abaavudde mu masaza 10 nga bakulembeddwa akola nga Kyabazinga wa Busoga, David Kaunhe Wakholi, be baalemeseddwa okutuuka e Bugembe era abaserikale ne babalabula nti eyabadde aneentantala n’alinnyayo ebyandimutuuseeko yabadde talina kwejjusa.
Newankubadde abantu bagezezzaako okunnyonnyola abaserikale babaleke batuuke ku kitebe ky’Obwakyabazinga, abaserikale beeremye nga basibidde ku kimu nti baabadde bakolera ku biragiro.
Bwe baalabye bigaanyi kwe kusalawo ne badda ku wooteeri ya Bilkon gye baakoledde omukolo abakiise ne balayizibwa Omulamuzi wa kkooti y’e Iganga, Christopher Othieno.
Baalonze munnamateeka George William Mutyabule okuba sipiika ng’amyukibwa Florence Biruma.
Ng’okulayiza kuwedde, Kauhne yakolimidde abaabatuusizza omukolo okugukolera mu wooteeri n’alaalika banne nti kati nga okulayiza bwe kwabadde kuwedde, olutalo lwe baabadde baddako lwa kuyingira Bugembe batandike okuteeseza Busoga.
Kigambibwa nti Katuukiro wa Busoga, Wilson Muwereza n’akabinja ke be baabayungudde amagye okulonda kube nga kuwa ekifaananyi nti lwalondebwa mu bukyamu.
Omukolo guno gwali gw’akubaawo nga February 7, ne guzzibwa March 15 olw’enkaayana wakati w’oludda lw’Abalangira Edward Colombus Wambuzi ne William Gabula Nadiope 1V, nga buli ludda lwagala Bwakyabazinga.
Omuwandiisi wa Busoga Bika Council, Samuel Kiirya Aziramubeera (Bugabula) yeewuunyizza
lwaki Pulezidenti Museveni, eyasasudde obukadde 10 okulaba ng’omukolo gw’okubalayiza gukolebwa ate abaserikale mu bitongole bya Gavumenti ye ate babalemesa okulaba nga bazza emirembe mu Busoga.
Abamu ku ba poliisi n’abajaasi abaabadde batangira abagenda e Bugembe.
Essaza ly’e Bulamogi Terireese bakiise
Essaza Bulamogi, eva Omulangira Edward Colombus Wambuzi, mutabani w’eyali Kyabazinga, teryakiikiriddwa. Akakiiko akaakulirwa Looya Shaban Muziransa bwe kaali kakung’anya ebirowoozo, Wambuzi yakagaana okulinnyayo ng’akalanga okumulemesa sso nga ye Kyabazinga "omutuufu".
Balangira banne okuli Samuel Nkuutu (Bugweri), John Ntale Nanhumba (Bunyoli), Kisiki Kawanguzi (Busiki), Luba Munuulo (Bunyha), Patrick Izimba Gologolo(Kigulu), Yasin Ntembe (Butembe) David Kaunhe (Bukholi) , Daudi Lwiigo (Luuka) ne Henry Woira eyakiikiridde Omulangira William Gabula
(Bugabula) babaddeyo.
EBISUUBIRWA MU LUKIIKO
Ogumu ku mirimu egisuubirwa mu lukiiko olupya kwe kukubaganya ebirowoozo ku bbago lya Ssemateeka ey’akalongoosebwamu, okusinziirwako okulonda Kyabazinga.
Akakiiko katandika omulimu mu January 2013 ne kamala mu June, era ng’obukadde 80 ezaakola
omulimu guno pulezidenti Museveni ye yaziwaayo.


text:
KCCA FC yasubiddwa okwegatta ku SC Villa ne Express, ezirina ekitiibwa kya “Ssaalongo” (awangudde ebikopo ebibiri) bwe yakubiddwa URA FC ku fayinolo ya ‘Uganda Cup’ eyanyumidde e Mbale ku Lwomukaaga.
KCCA, eyatutte liigi sizoni eno, eba kukuba URA, yandibadde nga Villa bwe yali mu 1986, 1988, 1989, 1998, 2000 ne 2002 wamu ne Express mu 1995. URA yawangudde ekikopo kino omulundi ogwokusatu nga n’ogwasooka yakuba KCC (2-1) mu 2005.
Fayinolo eno, yabadde ya mulundi gwakusatu oguddiring’ana ng’ezannyirwa mu kitundu ekyesudde Kampala. Eya 2012 yali Gulu ate ey’omwaka oguwedde yali Masindi.
Ng’omu ku baalabye fayinolo eno, ndi musanyufu n’enkola y’okutwala fayinolo mu bitundu by’eggwanga eby'enjawulo kuba kiyamba okwagazisa Bannayuganda bonna omuzannyo guno ne bavaamu n’endowooza nti omupiira gw’e Kampala.
Abaana abato abazaalibwa mu bitundu ebyo bwe balaba ku bazannyi ba ‘Super’ be bawulira obuwulizi, kibaleetera okulwana ennyo ku ttalanta zaabwe babafaanane.
KIKOLEBWE KU CRANES
E Mbale, URA yasinzizza KCCA obuwagizi lwa nsonga nnyingiko; Kapiteeni waayo, Simeon Masaba mwana nzaalwa y’e Bugisu, obutaka bwayo buli Lugazi, ab’e Mbale kye baalabye ng’ebaliraanye bw’ogeraageranya ku KCCA ey’e Kampala, sso ng’era gye yakuba enkambi nga yeetegekera omupiira guno ate KCCA yasuzeeyo busuzi ku Lwakutaano.
Mu bino byonna, FUFA eyigemu eky’okutambuza Cranes mu bitundu bya Uganda byonna okugyagazisa Bannayuganda. Obw’olumu, Cranes ekube enkambi e Bugerere, Gulu, Kabale oba Arua sinakindi okuzannya ogw’omukwano ne ttiimu za ligyoni oba okukyalizaayo ezivudde ebweru.
Ab’e Gulu bwe balaba ku Denis Onyango, mu Arua ne balaba ku Guma, e Mawokota (Jjajja Waalu), Buddu (Tony Mawejje), Busoga (Andy Mwesigwa), Kasese (Yunus Ssentamu), Bugisu (Massa ) n’awalala, Cranes ejja kweyongera obuganzi mu Bannayuganda okusinga okugikuumira e Kampala wokka.
kkawuma@newvision.co.ug 0772371990


text:
ABALYAMMERE kye twagala kizibu okumanya! Ababadde beekokkola Mujib Kasule mu FUFA, mu kifo ky’okujaganya ng’alekulidde, kyambuuseeko ate bwe beekanze n’okuseka amajeemulukufu.
Wiiki eno Mujib yalekulidde ku bumyuka bwa pulezidenti wa FUFA avunaanyizibwa ku FSL wamu ne ku bwassentebe w’akakiiko k’ebyekikugu ng’agoberera ssemateeka wa FSL, amukugira okukiikirira
kiraabu za supa nga talinaamu kiraabu.
Sizoni ssatu emabega, bangi baatinkiza Proline, si lwa kuba pulogulaamu zaayo zaali nnungi naye baagiraba ng’akadaala kwe beerippa okulwanyisa FUFA ya Lawrence Mulindwa.
Nga Mujib yeegasse ku Mulindwa, Proline ezze erwanyisibwa era okuzzibwayo libadde kkobaane.
Okulekulira kwa Mujib ddibu ddene eri FUFA. Nze nja kusigala ntendereza Mujib okukyusa ekifaananyi ky’omupiira gwa kiraabu naddala bwe yatandiikiriza enzirukanya enkola ya pulofeesono.
Abasinga pulofeesono mu mupiira bakitegeeramu kusasula nsimbi! Ebbanga ly'akulembedde kiraabu za supa, azizibudde amaaso ku ky’ettunzi kye balina mu liigi.
Jjukira USL yali etimbye kiraabu bbula ng’ebasumagizzaako liigi ng’era y’ezisunirako ku mutate. Mujib kiraabu yazibuusa ng’enjogera y’ensangi zino.
Obwongo n'obuvumu bwa Mujib bukyetaagisa era abakulembeze b’omupiira bangi bakyasikirizibwa ne ssente ez’amangu mu ngeri y’okudduka n’ekiwagu enkota ng’esigadde ku mugogo.
Mujib alindirira nkota ky’ova olaba nga bamwekokkola lwa kubasuuza kiwagu. N’olwekyo abanaamuddira mu bigere bagoberere nkola ye. Entasiima ebula agiwa Mujib weebale!
mubirua2002@yahoo.co.uk
(0774054636)


text:
Bya ISMAIL K. DDAMBA
OMWEZI gw’ekisiibo ky’Abasiraamu bwe gutuuka bangi abali mu bizinensi bakaaba obwavu ne balemwa n’okuyiiya nga beekwasa nti era tebijja kutambula ekikyamu.
Wabula ky’olina okumanya nti, enswa bw’ekyusa amaaso nga naawe okyusa envubo. Wadde nga waliwo abakikaaba naye waliwo abakyesunga kuba kibakolera.
Omukyala ng'atunda ebibala
BIZINENSI EZITAMBULA
Waliwo emirimu egisinga okufuna ekirala mu kisiibo era nga bw’ogikola bakasitoma bakweyunira ekisibo n’okiyitamu bulungi nga tokaabye bwavu.
1 Obusiraamu tebukkiriza mulwadde kusiiba, wadde ng’abakkiriza abamu bawaliriza ne bakikola olw’okufuna empeera.
N’olwekyo abalwadde ba alusa ne ssukaali bagula eddagala okwekuumisa baleme okukosebwa nga basiiba, era abatunda eddagala abakkirizibwa bandiriguze.
2 Emisaalo, amakanzu, hijaabu n’ebyambalo by’ekiyisiraamu ebirala bitambula nnyo. Kiri kityo lwakuba abantu bangi bwe batuuka mu kisiibo bagula engoye empya ezituukira ku budde buno.
3 Obuwunga n’eng’ano: Emmere ng’amatooke, omuceere n’endala eteri nkalu Abasiraamu tebagikozesa nnyo mu biseera by’ekisiibo kuba terwa mu lubuto. Beeyunira mmere enkalu nga capati, akawunga, lumonde ne muwogo.
4 Ebibala ng’amenvu, wootameroni, emiyembe n’ebirala ng’oggyeeko ennaanansi Abasiraamu bye basiibulukukirako engeri gye biba ebiweweevu ate ebigonvu.
Omusubuuzi mu katale k’e Kibuye, Halima Nakiyaga agamba nti amaze emyaka munaana mu mulimu guno era ategeeza nti mu kisiibo ebibala bitambula era tojulirira mulimu mulala.
Abatunda lumonde mu katale.
5 Ebyokunywa: Omubisi gw’obutunda, emicungwa n’ebyokunywa ebirala nabyo mu kisiibo bitambula bulungi. Hamza Luwagga agamba nti, ye akyuka na mbeera. “Ntunda sukaali naye mu kisiibo nsuubula butunda oba bibala kuba bibeera ku katale okusinga bulijjo.” Ate okusoma bwekuba kutandika nsuubula bitabo by’abaana.
6 Entende kibala ekisinga okusuu bulwa e Saudi Arabia ne mu nsi ez’eddungu nga Misiri, N. Sudan ne Libya naye nga kiriibwa nnyo Abawarabu n’Abasiraamu naddala mu kisiibo.
Ekibala kino ekikifuula eky’ettunzi mu mwezi guno kyawandiikibwako ne mu Kulaani era kyogerwako ng’Omubaka Nabbi Muhammad (S.A.W) kye yasiibulukukirangako nga tannalya birala. Ekirala kikwata ne mu lubuto.
7 Ebitabo by’Obusiraamu ne firimu ebiraga ebyafaayo by’Obusiraamu babigula nnyo era ababitunda babeera mu ssente naddala ng’olina obutambi, era atabulina bunoonye.
Ebibala n’emmere ebyeyunirwa mu kisiibo wonna w’obitundira bibeera ku katale kubaabasiiba n’abantu abalala yonna babeerayo.


text:
Isaaya Isaiah
Chapter 5
1 Nnyimbire muganzi wange oluyimba olw'omwagalwa wange ebigambo by'olusuku lwe olw'emizabbibu. Muganzi wange yalina olusuku olw'emizabbibu ku lusozi olugimu ennyo:
2 n'alusimira olusalosalo, n'alusigulamu amayinja gaamu, n'alusimbamu omuzabbibu omulungi ennyo nnyini, n'aluzimbamu wakati ekigo, era n'alusimamu essogolero: n'asuubira lubale zabbibu, ne lubala zabbibu ez'omu nsiko.
3 Kale nno, mmwe abatuula mu Yerusaalemi nammwe abasajja ba Yuda, mutusalire omusango, mbeegayiridde, nze n'olusuku lwange olw'emizabbibu.
4 Nandiyinzizza kukola ki nate olusuku lwange olw'emizabbibu kye nnalema okulukola? Bwe nnasuubira lubale zabbibu, ekyalubaza zabbibu ez'omu nsiko kiki?
5 Kale nno kaakano ka mbategeeze kye nnaakola olusuku lwange olw'emizabbibu: naggyako olukomera lwalwo, era luliriirwa ddala; naamenyera ddala ekisaakaate kyalwo, era lulirinnyrirwa ddala:
6 era naaluzisa; tebaalusalirenga so tebaalulimenga; naye mulimeramu emyeramannyo n'amaggwa: era ndiragira ebire obutalutonnyesangako nkuba.
7 Kubanga olusuku olw'emizabbibu olwa Mukama ow'eggye ye nnyumba ya Isiraeri, n'abasajja ba Yuda kye kisimbe kye ekimusanyusa: yasuubira okusala ensonga, naye, laba, kujooga; obutuukirivu, naye, laba, kukaaba.
8 Zibasanze abo abagatta ennyumba n'ennyumba ginnaayo, abongera ennimiro ku nnimiro ginnaayo, okutuusa ebbanga lwe liggwaawo, nammwe n'okutuula ne mutuula mwekka wakati mu nsi!
9 Mu matu gange ayogera Mukama ow'eggye nti Mazima ennyumba nnyingi ziriba bifulukwa, ennene era ennungi, nga tewali azituulamu.
10 Kubanga ensuku ez'emizabbibu kkumi zinaavangamu ekibbo kimu, n'ogusera ogw'ensigo gunaavangamu ekibbo kimu kyokka.
11 Zibasanze abo abakeera enkya mu makya okugolokoka, bagoberere ekitamiiza; abalwawo ekiro okutuusa ettumbi omwenge ne gubalalusa!
12 Era ennanga n'entongooli, ebitaasa n'endere, n'omwenge biri mu mbaga zaabwe: naye tebalowooza mulimu gwa Mukama, so tebannassa ku mwoyo okukola kw'engalo ze.
13 Abantu bange kyebavudde bagenda mu bunyage, olw'okubulwa okumanya: n'abasajja baabwe ab'ekitiibwa balumiddwa enjala, n'ekibiina kyabwe ennyonta ebasse.
14 Amagombe kyegavudde gagaziya okwegomba kwago, era gaasamizza akamwa kaago ekitayasamizika: n'ekitiibwa kyabwe n'obungi bwabwe n'oluyoogaano lwabwe n'oyo asanyuka mu bo bikka omwo.
15 Era omukopi akutamizibwa, n'omukulu atoowazibwa, n'amaaso g'ab'amalala gatoowazibwa:
16 naye Mukama ow'eggye agulumizibwa olw'omusango, era Katonda Omutukuvu atukuzibwa olw'obutuukirivu.
17 Abaana b'endiga ne ziryoka zirya nga mu ddundiro lyazo, era ebifo ebyazika eby'abagevvu abatambuze balibirya.
18 Zibasanze abo abawalula obutali butuukirivu n'akagwa ak'obulimba, abawalula ekibi nga n'omugwa ogw'eggaali:
19 aboogera nti Ayanguyeeko, asambyeko omulimu gwe tugulabe: n'okuteesa kw'Omutukuvu wa Isiraeri kusembere kutuuke tukumanye!
20 Zibasanze abo abayita ekibi ekirungi, n'ekirungi ekibi; abateeka ekizikiza mu kifo ky'omusana, n'omusana mu kifo ky'ekizikiza; abateeka okukaawa mu kifo ky'okuwoomerera, n'okuwoomerera mu kifo ky'okukaawa!
21 Zibasanze abo abalina amagezi mu maaso gaabwe bo, era abakabakaba mu kulaba kwabwe bo!
22 Zibasanze abo abalina amaanyi okunywa omwenge, era abazira okutabula ekitamiiza:
23 abateeka obutuukirivu ku babi olw'enguzi; era abaggya ku mutuukirivu obutuukirivu bwe!
24 Kale ng'olulimi lw'omuliro bwe lyokya ensambu, era ng'essubi ekkalu bwe likka mu muliro, bwe kityo ekikolo kyabwe kiriba ng'ekivundu, n'ekimuli kyabwe kirifuumuuka ng'enfuufu: kubanga baagaananga amateeka ga Mukama ow'eggye, era baanyoomanga ekigambo eky'Omutukuvu wa Isiraeri.
25 Obusungu bwa Mukama kyebuvudde bubuubuuka ku bantu be, era agolodde omukono gwe okubalumba, era abasse, ensozi ne zikankana; n'emirambo gyabwe ne giba ng'ebisasiro wakati mu nguudo. Ebyo byonna bimaze okubaawo naye obusungu bwe tebunnaba kuggibwawo, naye omukono gwe gukyagoloddwa.
26 Era aliyimusiza amawanga ebendera ng'ayima wala, alibakoowoola ng'ayima ku nkomerero y'ensi: era, laba, balyanguwa mangu okujja:
27 tewaliba mu bo alikoowa newakubadde alyesittala; tewaliba alibongoota newakubadde alyebaka; so n'olukoba lwe beesiba terulisumulukuka, so n'olukoba lw'engatto zaabwe terulikutuka:
28 obusaale bwabwe bwa bwogi, n'emitego gyabwe gyonna mireege; ebinuulo by'embalaasi zaabwe biribalibwa ng'amayinja ag'embaalebaale, ne bannamuziga baabwe nga kibuyaga;
29 okulira kwabwe kuliba ng'empologoma, balirira ng'empologoma ento: weewaawo, balirira, balikwata omuyiggo gwabwe, ne bagitwalira ddala mirembe, so tewalibaawo aliwonya.
30 Era baliwuuma ku bo ku lunaku luli ng'ennyanja bw'ewuuma: era omuntu bw'atunuulira olukalu, laba ekizikiza n'ennaku, n'omusana guzikizibwa mu bire byalwo.


text:
Zabbuli Psalms
Chapter 13
1 Olituusa wa, ai Mukama, okunneerabiranga emirembe gyonna? Olituusa wa okunkisanga amaaso go?
2 Ndituusa wa okuteesanga mu mmeeme yange, Nga ndaba ennaku mu mutima gwange obudde okuziba? Alituusa wa omulabe wange okugulumizibwanga ku nze?
3 Lowooza onziremu, ai Mukama Katonda wange: Yakira amaaso gange, nneme okwebaka okufa;
4 Omulabe wange alemenga okwogera nti Mmuwangudde: Abankyawa balemenga okujaguza nga nsagaasagana.
5 Naye nneesize okusaasira kwo; Omutima gwange gunaasanyukiranga obulokozi bwo:
6 Naayimbiranga Mukama, Kubanga ankoledde obulungi obungi.


text:
Isaaya Isaiah
Chapter 16
1 Muweereze abaana b'endiga b'oyo afuga ensi okuva e Seera ekyolekera eddungu okutuuka ku lusozi lwa muwala wa Sayuuni.
2 Kubanga olulituuka ng'ennyonyi ezaabula ng'ekisu ekyasaasaana bwe batyo bwe baliba bawala ba Mowaabu ku misomoko gya Alunoni.
3 Teesa ebigambo, mala omusango; fuula ekisiikirize kyo okuba ng'ekiro wakati mu ttuntu: kweka abagobeddwa; tolyamu lukwe adaagana.
4 Abange abagobeddwa batuule naawe; Mowaabu, beera kiddukiro gy'ali mu maaso g'omunyazi: kubanga omukanga azikiridde, okunyaga kuwedde, abajoozi bakomye mu nsi.
5 N'entebe ey'obwakabaka eneenywezebwanga mu kusaasira, era walibaawo aligituulako mu mazima, mu weema ya Dawudi; ng'asala emisango, era ng'agoberera eby'ensonga, era omwangu okukolanga eby'obutuukirivu.
6 Tuwulidde amalala ga Mowaabu, nga wa malala mangi nnyo; ekyejo kye n'amalala ge n'obusungu bwe; okwenyumiriza kwe tekuliimu.
7 Mowaabu kyaliva awowogganira Mowaabu, buli muntu aliwowoggana: mulinakuwalira emigaati egya zabbibu egy'e Kirukaleseesi, nga mukubiddwa ddala.
8 Kubanga ennimiro ez'e Kesubooni ziwotoka, n'omuzabbibu ogw'e Sibuma; abakungu ab'amawanga bamenyedde ddala emiti gyagwo egyasinga obulungi; gyabuna okutuuka e Yazeri, gyatuuka mu ddungu; amatabi gaagwo gaalanda, gaasomoka ennyanja.
9 Kyennaava nkaabira amaziga awamu n'okukaaba kwa Yazeri olw'omuzabbibu ogw'e Sibuma: naakufukirira amazzi n'amaziga gange, ggwe Kesubooni ne Ereyale: kubanga ku bibala byo eby'ekyengera ne ku bikungulwa byo kukubiddwako olube.
10 N'essanyu liggiddwawo, n'emizira giwedde mu nnimiro eŋŋimu; ne mu nsuku z'emizabbibu temuliba kuyimba, newakubadde eddoboozi ery'okusanyuka: tewaliba musogozi alisogolera omwenge mu masogolero; nkomezza emizira gy'abasogozi.
11 Ebyenda byange kyebiva bikaabira Mowaabu ng'ennanga, ne munda wange mmukaabira Kirukeresi.
12 Awo olulituuka, Mowaabu bw'alyeyanjula, bw'alyekooya ku kifo ekigulumivu, n'ajja mu watukuvu we okusaba, talisobola.
13 Ekyo kye kigambo Mukama kye yayogera ku Mowaabu mu biro eby'edda.
14 Naye kaakano Mukama ayogedde nti Emyaka esatu nga teginnaggwaako, ng'emyaka egy'omusenze akolera empeera bwe gibeera, ekitiibwa kya Mowaabu kirinyoomebwa awamu n'ekibiina kye kyonna ekinene; n'abo abalifikkawo baliba batono nnyo so tebaliba kintu.


text:
Zabbuli Psalms
Chapter 128
1 Alina omukisa buli atya Mukama, Atambulira mu makubo ge.
2 Kubanga onoolyanga emirimu egy'emikono gyo: Oliba wa mukisa, era oliraba ebirungi.
3 Mukazi wo aliba ng'omuzabbibu ogubala mu nju ez'omunda mu nnyumba yo: Abaana bo ng'amatabi g'omuzeyituuni nga beetooloola emmeeza yo.
4 Laba, bw'atyo bw'aliweebwa omukisa omuntu Atya Mukama.
5 Mukama anaakuwanga omukisa ng'ayima mu Sayuuni: Naawe onoolabanga ebirungi nga bijja ku Yerusaalemi ennaku zonna ez'obulamu bwo.
6 Weewaawo, oliraba abaana b'abaana bo. Emirembe gibeere ku Isiraeri.


text:
1 Ebyomumirembe 1 Chronicles
Chapter 15
1 Awo Dawudi ne yeezimbira ennyumba mu kibuga kya Dawudi: n'ategekera essanduuko ya Katonda ekifo, n'agikubira eweema.
2 Awo Dawudi n'ayogera nti Si kirungi omuntu yenna okusitula essanduuko ya Katonda wabula Abaleevi: kubanga abo Mukama be yalonda okusitulanga essanduuko ya Katonda, n'okumuweerezanga ennaku zonna.
3 Awo Dawudi n'akuŋŋaanya Isiraeri yenna e Yerusaalemi, okulinnyisa essanduuko ya Mukama mu kifo kyayo kye yali agitegekedde.
4 Dawudi n'akuŋŋaanya batabani ba Alooni n'Abaleevi:
5 ku batabani ba Kokasi; Uliyeri omukulu, ne baganda be kikumi mu abiri:
6 ku batabani ba Merali; Asaya omukulu, ne baganda be ebikumi bibiri mu abiri;
7 ku batabani ba Gerusomu: Yoweeri omukulu, ne baganda be kikumi mu asatu:
8 ku batabani ba Erizafani; Semaaya omukulu, ne baganda be ebikumi bibiri:
9 ku batabani ba Kebbulooni; Eryeri omukulu, ne baganda be kinaana:
10 ku batabani ba Wuziyeeri; Amminadaabu omukulu, ne baganda be kikumi mu kkumi na babiri.
11 Dawudi n'ayita Zadoki ne Abiyasaali bakabona, n'Abaleevi, Uliyeri ne Asaya ne Yoweeri, Semaaya ne Eryeri ne Amminadaabu,
12 n'abagamba nti Mmwe muli mitwe gy'ennyumba za bajjajjaabwe ez'Abaleevi: mwetukuze, mmwe era ne baganda bammwe, mulyoke mulinnyise essanduuko ya Mukama Katonda wa Isiraeri mu kifo kye ngitegekedde.
13 Kubanga temwasooka kugisitula, Mukama Katonda waffe kyeyava atuwamatukira, kubanga tetwamunoonya neekiragiro bwe kyali.
14 Awo bakabona n'Abaleevi ne beetukuza okulinnyisa essanduuko ya Mukama Katonda wa Isiraeri.
15 Abaana b'Abaleevi ne basitulira essanduuko ya Katonda ku bibegabega byabwe n'emisituliro gyako nga Musa bwe yalagira ng'ekigambo kya Mukama bwe kyali.
16 Dawudi n'agamba Abaleevi abakulu okulonda baganda baabwe abayimbi, nga balina ebivuga, entongooli n'ennanga n'ebitaasa, nga babikuba era nga bayimusa eddoboozi n'essanyu,
17 Awo Abaleevi ne balonda Kemani mutabani wa Yoweeri; ne ku baganda be, Asafu mutabani wa Berekiya; ne ku batabani ba Merali baganda baabwe, Esani mutabani wa Kusaya;
18 era wamu nabo baganda baabwe ab'omutindo ogw'okubiri, Zekkaliya, Beni, ne Yaaziyeri, ne Semiramosi, ne Yekyeri, ne Unni, Eriyaabu, ne Benaya, ne Maaseya, ne Mattisiya, ne Erifereku, ne Mikuneya, ne Obededomu, ne Yeyeeri, abaggazi.
19 Awo abayimbi, Kemani, Asafu, ne Esani, ne balondebwa, nga balina ebitaasa eby'ebikomo okuvuga;
20 Zekkaliya, ne Aziyeri, ne Semiramosi, ne Yekyeri, ne Unni, ne Eriyaabu, ne Maaseya, ne Benaya, nga balina entongooli ez'ekyalamosi;
21 ne Mattisiya, ne Erifereku, ne Mikuneya, ne Obededomu, ne Yeyeeri, ne Azaziya, nga balina ennanga ez'ekiseminisi, ez'okuleeterezanga.
22 Ne Kenaniya omukulu w'Abaleevi ye yalabiriranga okuyimba: ye yayigirizanga eby'okuyimba kubanga mutegeevu.
23 Ne Berekiya ne Erukaana be baali abaggazi ab'oku ssanduuko.
24 Ne Sebaniya ne Yosafaati ne Nesaneri ne Amasayi ne Zekkaliya ne Benaya ne Eryeza bakabona be baafuuwanga amakondeere mu maaso g'essanduuko ya Katonda: ne Obededomu ne Yekiya be baali abaggazi ab'oku ssanduuko.
25 Awo Dawudi n'abakadde ba Isiraeri n'abaami b'enkumi ne bagenda okulinuyisa essanduuko ey'endagaano ya Mukama okugiggya mu nnyumba ya Obededomu n'essanyu:
26 awo olwatuuka Katonda bwe yayamba Abaleevi abaasitula essanduuko ey'endagaano ya Mukama, ne bawaayo ente musanvu n'embuzi ennume musanvu.
27 Dawudi n'ayambala omunagiro ogwa bafuta ennungi, n'Abaleevi bonna abaasitula essanduuko n'abayimbi ne Kenaniya omukulu w'okuyimba wamu n'abayimbi: era Dawudi yali ayambadde ekkanzu eya bafuta,
28 Bwe batyo Isiraeri yenna ne balinnyisa essanduuko ey'endagaano ya Mukama n'okwogerera waggulu n'eddoboozi ery'eŋŋombe n'amakondeere n'ebisaala nga bakuba nnyo entongooli n'ennanga.
29 Awo olwatuuka essanduuko ey'endagaano ya Mukama bwe yali ng'ejja mu kibuga kya Dawudi, Mikali muwala wa Sawulo n'alingiza mu ddirisa, n'alaba kabaka Dawudi ng'azina era ng'azannya; n'amunyooma mu mutima gwe.


text:
Zabbuli Psalms
Chapter 2
1 Kiki ekibagugumusizza ab'amawanga, N'abantu kiki ekibalowoozesezza ekitaliimu?
2 Bakabaka ab'ensi beeteeseteese, N'abafuga bateesezza ebigambo wamu, Ku Mukama ne ku Masiya we nga boogera nti
3 Ka tumenyemenye enjegere zaabwe, Tusuule wala emigwa gyabwe.
4 Atuula mu ggulu aliseka, Mukama alibaduulira.
5 Mu biro biri alibagamba mu busungu bwe, Alibateganya mu kiruyi kye ekingi:
6 Naye naateeka kabaka wange Ku lusozi lwange olutukuvu Sayuuni.
7 Ekiragiro ndikibuulira: Mukama yaŋŋamba nti Ggwe oli mwana wange; Leero nkuzadde.
8 Onsabe nze, nange ndikuwa amawanga okubeera obusika bwo, N'ensonda ez'ensi okubeera amatwale go.
9 Olibimenya n'omuggo ogw'ekyuma; Olibyasayasa ng'entamu ey'omubumbi.
10 Kale kaakano mubeere n'amagezi, mmwe bakabaka: Muyige, mmwe abasala omusango gw'ensi.
11 Muweereze Mukama n'okutya, Era musanyuke n'okukankana.
12 Munywegere omwana, aleme okusunguwala, nammwe ne mubula mu kkubo, Kubanga obusungu bwe bulibuubuuka mangu. Balina omukisa bonna abamweyuna ye.


text:
Essuula 4
1 Oluvannyuma lw'ebyo ne ndaba, era, laba, oluggi olugguddwawo mu ggulu, n'eddoboozi lye nnasooka okuwulira, ng'ery'akagombe, nga lyogera nange, ng'ayogera nti Linnya okutuuka wano, nange nnaakulaga ebigwanira okubeerawo oluvannyuma lw'ebyo.
2 Amangu ago nnali mu Mwoyo: era, laba, entebe ey'obwakabaka yali ng'eteekeddwawo mu ggulu, era nga waliwo eyali atudde ku ntebe;
3 naye eyali atudde yali afaanana ng'ejjinja erya yasepi n'erya sadio okulabika: era nga waliwo ne musoke okwetooloola entebe eyali afaanana nga zumaliidi okulabika.
4 Entebe ey'obwakabaka yali yeetooloddwa entebe ez'obwakabaka amakumi abiri mu nnya: ne ku ntebe kwaliko abakadde amakumi abiri mu bana nga batudde, nga bambadde engoye enjeru; ne ku mitwe gyabwe engule eza zaabu.
5 Ne ku ntebe nga kuvaako okumyansa n'amaloboozi n'okubwatuuka. N'ettabaaza omusanvu ez'omuliro nga zaaka mu maaso g'entebe, gye myoyo omusanvu egya Katonda;
6 ne mu maaso g'entebe ng'ennyanja ey'endabirwamu, efaanana nga kulusitalo; ne wakati w'entebe n'okwetooloola entebe ebiramu bina ebijjudde amaaso mu bwenyi n'ennyuma.
7 N'ekiramu eky'olubereberye kyali kifaanana ng'empologoma, n'ekiramu eky'okubiri, ng'ennyana, n'ekiramu eky'okusatu kyalina amaaso ng'ag'omuntu, n'ekiramu eky'okuna kyali kifaanana ng'empungu ebuuka.
8 N'ebiramu ebina, nga birina buli kimu ebiwaawaatiro mukaaga, bijjudde amaaso enjuyi zonna ne munda: so tebiriiko kuwummula emisana n'ekiro nga byogera nti Omutukuvu, Omutukuvu, Omutukuvu, Mukama Katonda Omuyinza w'ebintu byonna, eyabaawo era abaawo era ajja okubaawo.
9 Era ebiramu bwe birimuwa ekitiibwa n'ettendo n'okwebaza oyo atudde ku ntebe, omulamu emirembe n'emirembe,
10 abakadde amakumi abiri mu bana balivuunama mu maaso g'oyo atudde ku ntebe, era balisinza oyo omulamu emirembe n'emirembe, era balisuula engule zaabwe mu maaso g'entebe, nga boogera nti
11 Osaanidde ggwe, Mukama waffe, Katonda waffe, okuweebwanga ekitiibwa n'ettendo n'obuyinza: kubanga ggwe wabitonda byonna, era byabaawo lwa kusiima kwo, era byatondebwa.


text:
Olubereberye - Genesis
Essuula 50
1 Yusufu n'agwa ku maaso ga kitaawe, n'amukaabirako, n'amunywegera:
2 Yusufu n'alagira abaddu be abasawo okukalirira kitaawe: abasawo ne bakalirira Isiraeri.
3 Ne bamala ennaku ana nga bamukalirira; kubanga bwe zityo ennaku ez'okukaliriramu bwe zenkana okuzimala: Abamisiri ne bamala ennaku nsanvu nga bakumye olumbe ku bubwe.
4 Awo ennaku ez'okumukaabira bwe zaggwa, Yusufu n'agamba ennyumba ya Falaawo nti Oba nga kaakano ndabye ekisa mu maaso gammwe, mbeegayiridde, mwogerere mu matu ga Falaawo nti
5 Kitange yandayiza ng'ayogera nti Laba, nfa: mu ntaana gye nneesimira mu nsi ya Kanani mw'olinziika. Kale kaakano nkwegayiridde, nnyambuke, nziike kitange, era ndikomawo.
6 Falaawo n'ayogera nti Yambuka oziike kitaawo nga bwe yakulayiza.
7 Yusufu n'ayambuka okuziika kitaawe: ne wagenda naye abaddu bonna aba Falaawo, abakadde ab'ennyumba ye n'abakadde bonna ab'ensi y'e Misiri,
8 n'ennyumba yonna eya Yusufu, ne baganda be n'ennyumba ya kitaawe: abaana baabwe abato, n'endiga zaabwe n'ente zaabwe ebyo byokka bye baaleka mu nsi y'e Goseni.
9 Ne wayambuka naye amagaali era n'abeebagadde ku mbalaasi: ne kiba ekibiina ekinene ennyo.
10 Ne batuuka ku gguliro lya Atadi, eriri emitala wa Yoludaani, ne bakubira eyo ebiwoobe bingi binene nnyo: n'amala ennaku musanvu, ng'akaabira kitaawe.
11 N'abo abaatuulanga mu nsi, Abakanani, bwe baalaba nga bakaabira mu gguliro lya Atadi, ne boogera nti Okukaaba kuno kungi eri Abamisiri: kyeryava lituumibwa erinnya Aberumiziraimu, ekiri emitala wa Yoludaani.
12 Abaana be ne bamukolera nga bwe yabalagira:
13 bwe kityo abaana be ne bamusitula ne bamutwala mu nsi ya Kanani, ne bamuziika mu mpuku ey'omu nnimiro ya Makupeera, Ibulayimu gye yagula awamu n'ennimiro, okuba obutaka okuziikangamu, eri Efulooni Omukiiti, eri mu maaso ga Mamule.
14 Yusufu n'addayo mu Misiri ye ne baganda be ne bonna abaagenda naye okuziika kitaawe, bwe yamala okuziika kitaawe.
15 Baganda ba Yusufu bwe baalaba nga kitaabwe yafa, ne boogera nti Mpozzi Yusufu agenda okutukyawa, n'okutuwalanirako ddala obubi bwonna bwe twamukola.
16 Ne batumira Yusufu nga boogera nti Kitaatvo yalagira bwe yali nga tannafa ng'ayogera nti
17 Bwe mutyo bwe muligamba Yusufu nti Nkwegayiridde kaakano, sonyiwa okwonoona kwa baganda bo n'ekibi kyabwe, kubanga baakukola bubi: ne kaakano, tukwegayiridde, sonyiwa okwonoona kw'abaddu ba Katonda wa kitaawo. Yusufu n'akaaba amaziga bwe baayogera naye.
18 Ne baganda be n'okugenda ne bagenda ne bavuunama mu maaso ge; ne boogera nti Laba, tuli baddu bo.
19 Yusufu n'abagamba nti Temutya: nze ndi mu kifo kya Katonda?
20 Nammwe, mwali mwagala okundeetako ebibi; naye Katonda yali ayagala okundeetako ebirungi, nga era bwe kibadde, okuwonya abantu abangi baleme okufa.
21 Kale kaakano temutya: nnaabaliisanga mmwe n'abaana bammwe abato. Naabasanyusa, nnaabagamba eby'ekisa.
22 Yusufu n'atuulanga mu Misiri ye n'ennyumba ya kitaawe: Yusufu n'awangaala emyaka kikumi mu kkumi.
23 Yusufu n’alaba abaana ba Efulayimu bannakabirye: era n'abaana ba Makiri omwana wa Manase baazaalirwa ku maviivi ga Yusufu.
24 Yusufu n'agamba baganda be nti Nfa: naye Katonda telirema kubajjira n'okubaggya mu nsi eno okubatwala mu nsi gye yalayirira Ibulayimu, Isaaka, ne Yakobo.
25 Yusufu n'alayiza abaana ba Isiraeri ng'ayogera nti Katonda talirema kubajjira, nammwe mulitwala amagumba gange nga mugaggya muno.
26 Bw'atyo Yusufu n'afa, nga yaakamaze emyaka kikumi mu kkumi: ne bamukalirira; ne bamuteeka mu ssanduuko ey'okuziikamu mu Misiri.


text:
EBYONGIRWEHO
Yesu Akazarwa omu Desemba?
BAIBULI tetugambira ddi Yesu yazairwe. Kyonka etuha obulyo burungi nambere tusigikira kugumya ngu atazarwe omu Desemba.
Cumitiriza ha mulingo gw’obwire omu kasumi ako ak’omwaka omu Beterehemu, nambere Yesu yazalirwe. Okwezi kw’Ekiyudaaya okwetwa Chislev (okubaho omu kasumi ka Novemba na Desemba) kwabaga kwezi kw’obutiti n’enjura. Okwezi okwahonderahoga okwali kwa Tebeth (Desemba na Janwali). Kwabaga n’obutiti obukuki’rayo kimu hamu n’ebirika ha nsozi. Katurole Baibuli eky’etugambira ha bwire bw’ekicweka ekyo.
Omuhandiiki wa Baibuli Ezera ayoleka ngu Chislev kwali kwezi kumanyirwe kuba kw’obutiti n’enjura. Obu yamazire kugamba ngu ekitebe kikoto kikesoroleza omu Yerusalemu “omu kwezi okw’omwenda [Chislev] ha kiro ky’amakumi abiri eky’okwezi,” Ezera akoleka ngu abantu bali “nibatukumira…habw’enjura enyingi.” Kusigikira ha bwire obw’omu kasumi ako ak’omwaka, ekitebe ky’abantu kikagamba: “Niko kasumi ak’enjura nyingi, kandi titurukusobora kweme’ra aheru.” (Ezera 10:9, 13; Yeremiya 36:22) Tikikuhuniriza habwaki abaliisa b’omu kicweka ekyo eky’ensi bakigumyaga ngu bbo n’amagana gaabu babaga batali aheru omu kiro omu kwezi kwa Desemba!
Yesu obu yazairwe, abaliisa n’amagana gabu bakaba bali omwirisizo obwire bw’ekiro
Kyonka Baibuli etugambira ngu omwitumbi Yesu obu yazairwe abaliisa bakaba nibalinda amagana gabu aheru omwirisizo. Kandi n’omuhandiiki wa Baibuli Luka akwoleka ngu omu kasumi ako, abaliisa baali nibarara aheru nibalinda entaama zaabu haihi na Beterehemu. (Luka 2:8-12) Kyetegereze ngu abaliisa bararaga aheru, tikiri ngu balibatalibataga aheru obwire bwa musana. Bakaba bali aheru nibarolerra amagana gabu omu kiro. Nkoku kiri nti abaliisa bakaba nibarara aheru omu kiro kikwiki’raniza n’obwire obw’obutiti n’enjura nyamwingi ebyabahoga omu Beterehemu omu Desemba? Nangwa. Nahabwekyo, ebyabaireho omu kasumi Yesu yazalirwemu bikwoleka kurungi ngu atazarwe omu Desemba.*
Ekigambo kya Ruhanga kitugambira ddi Yesu obu yafiire, kyonka kitugambiraho bike ha kiro ky’okuzarwa kwe. Kinu nikitwijukya ebigambo by’omukama Sulemani ebigamba: “Ibara erirungi nirikira amagita agobwotere agomuhendo omuingi, kandi ekiro ekyokufa nikikira ekiro kyaitu ekyokuzarwamu.” (Omugambizi 7:1) Nahabwekyo, tikikuhuniriza Baibuli kubaza ha bintu bingi ebirukukwata ha buhereza bwa Yesu n’okufa kwe, baitu n’ebaza bike muno ha bwire bw’okuzarwa kwe.
* Kumanya ebikukiraho, rora ekitabu Reasoning From the Scriptures, empapura 176-9, ekyatiirwe Abakaiso ba Yahwe.


text:
PULEZIDENTI wa FUFA, Moses Magogo, alongoose engeri gy’akolamu emirimu, oba si ekyo, ekibiina ayolekedde okusigalamu n’abakungu ba lubatu.
Wiiki ewedde nasaba FUFA esasuleko ekitundu ku nsimbi obukadde 111, ezigibanjibwa Namboole, era ne Minisita Charles Bakkabulindi, yamugambye ekintu kye kimu; asooke asasule obukadde 24.
Ku mupiira gwa Madagascar, FUFA erina okusasula obukadde mwenda mu kusooka, kubanga tebamanyi bantu banaagulaba ate ku buli tiketi Namboole efuneko 1,700/-.
Ng’oggyeeko Magogo okuyisa mu minisita amaaso bwe yamulekawo n’agenda ewa Katikkiro Mbabazi, bakola nabo bonna bamuwanda lulusu.
Simanyi oba eyali pulezidenti, Lawrence Mulindwa y’ataamuteekateeka bulungi, oba bwe yatuuka mu ntebe n’amanya nti mukulu nnyo n’okusinga minisitule y’Ebyenjigiriza n’Emizannyo.
Singa Magogo abadde mukulembeze akolagana ne banne, Mujib Kasule teyandirekulidde mangu bwatyo. Abadde asobola okulinda kiraabu ne zironda omusika we n’awaayo ofiisi mu bulungi.
Omupiira teguyinza kutereera ng’abagukulembera ba kibogwe mu nzirukanya y’emirimu era singa Magogo takyuseemu ajja kusigaza Darious Mugoya, Justus Mugisha ne Edgar Watson abatamuwakanya.
Njawukana n’abagamba nti Mujib yalekulidde kuba kiraabu ye (Proline) yazziddwaayo wansi, ng’amateeka tegamukkiriza. Singa kyabadde kityo, yandirinze kiraabu ne zironda azikiikirira. Luliba olwo n’atuwa ensonga ze, kubanga ebintu by’omupiira tebyekweka. Abakulembeze bakkirizenga okuwabulwa.
Ekirala, Mujib alekulidde mu kiseera nga Cranes yeetegekera Madagascar ate nga y’abadde akulira ebyekikugu, kyagamba nti kiraabu gwe zinaalonda, Magogo gw’anazza mu kifo eky’obukugu? Mujib atadde obulimba mu kulekulira kwe kuba Magogo, alonda abeera mu kifo kino, abadde tannamugoba. Kino kitegeeza nti alekulidde lwa butakkaanya na Magogo.
kateregaya@yahoo.com 0782077016


text:
Bya PADDY BUKENYA
TTIIMU y'Abazungu eyavudde e Norway ejja kuddayo ng'etenda Bannayuganda kucanga ndiba bwe yakubiddwa ey'essomero lya bakateeyamba, erya St. Marys Nsumba SS, ggoolo 2-1.
Abayizi ba St. Mary’s Nsumba SS, erisangoibwa mu ggombolola y'e Kammengo mu Mpigi, baakubye
Abazungu ku Lwokuna.
Christopher Ssemuwemba ne Rado Ngeregeze be baateebedde Nsumba ate Stig, eyabadde kapiteeni,
n'ateebera abagenyi.
Akulira essomero, Sr. Slyvia Namubiru, yasiimye abagenyi okwagala ennyo Uganda n'obuyambi
bwe bazze bawa abayizi be.


text:
Ekyamateeka Deuteronomy
Chapter 25
1 Bwe wabangawo empaka n'abantu, ne bajja okusalirwa omusango, ne bagubasalira; banaasaliranga omutuukirivu okugusinga, n’omubi okusingibwa;
2 awo olunaatuukanga, omubi bw'abanga azzizza ogunaamukubya, omulamuzi anaamugalamizanga, anaamukubiranga mu maaso ge, ng'obubi bwe bwe buli, emiggo emibale.
3 Ayinza okumusalira emiggo ana, tasussangawo: muganda wo alemenga okufaanana atali wa muwendo gy'oli, bw'abanga asussizzaawo ng'amukubye emiggo mingi okusinga egyo.
4 Togisibanga kamwa ente ng'ewuula.
5 Ab'oluganda bwe banaabeeranga awamu, omu ku bo n’afa, nga talina mutabani, omukazi w'oyo afudde tafumbirwanga walala atali wa luganda: muganda wa bba ayingire gy'ali, amuwase, amukolere ebigwanira muganda wa bba
6 Awo olunaatuukanga, omubereberye gw'alizaala y'anaasikiranga erinnya lya muganda we eyafa, erinnya lye liremenga okusangalibwa okuva mu Isiraeri.
7 Era omusajja bw'abanga tayagala kuwasa mukazi wa muganda we, mukazi wa muganda we ayambukenga mu mulyango eri abakadde, ayogere nti Muganda wa baze agaana okuyimusiza muganda we erinnya mu Isiraeri, tayagala kunkolera ebigwanira muganda wa baze.
8 Kale abakadde b'omu kibuga kyabwe bamuyitenga, bamugambe; kale bw'anaayimiriranga n'ayogera nti Saagala kumuwasa;
9 kale mukazi wa muganda we ajjenga gy'ali mu maaso g'abakadde, anaanule engatto mu kigere kye, awande amalusu mu maaso ge; addemu ayogere nti Bwe kityo bwe kinaakolerwanga,omusajja atazimba nnyumba ya muganda we.
10 Era erinnya lye liyitibwenga mu Isiraeri nti Nnyumba y'oyo eyanaanulirwa engatto.
11 Abasajja bwe babanga balwana bokka na bokka, mukazi w'omu n'asembera okulokola bba mu mukono gw'oyo amukuba, n'agolola omukono gwe, n'amukwata wamberi:
12 omutemangako omukono, eriiso lyo terisaasiranga.
13 Tobanga na bya kupima ebitali bimu, ekinene n'ekitono, mu nsawo yo.
14 Tobanga na bigero ebitali bimu, ekinene n'ekitono; mu nnyumba yo.
15 Obenga n'eky'okupima ekituukirivu ekitasoba; obenga n'ekigero ekituukirivu ekitasoba: ennaku zo zibenga nnyingi mu nsi Mukama Katonda wo gy'akuwa.
16 Kubanga bonna abakola ebiri ng'ebyo, bonna abakola ebitali bya butuukirivu, muzizo eri Mukama Katonda wo.
17 Jjukira Amaleki bwe yakukolera mu kkubo bwe mwali nga muva mu Misiri;
18 bwe yakusanga mu kkubo, n'atta abasembi ennyuma wo, abanafu bonna ab'ennyuma, bwe wazirika era ng'okooye; n'atatya Katonda.
19 Awo olulituuka, Mukama Katonda wo bw'aliba ng'akuwadde okuwummula eri abalabe bo bonna enjuyi zonna, mu nsi Mukama Katonda wo gy'akuwa okuba obusika okugirya; kyoliva osangula okujjukizibwa kwa Amaleki wansi w'eggulu: teweerabiranga.


text:
Ekyamateeka Deuteronomy
Chapter 12
1 Gano ge mateeka n'emisango, bye munaakwatanga okukola mu nsi Mukama Katonda wa bajjajja bo gye yakuwa okugirya, ennaku zonna ze munaabeererangamu abalamu ku nsi.
2 Temulirema kuzikiriza bifo byonna amawanga ge mulirya mwe baaweererezanga bakatonda baabwe, ku nsozi empanvu, ne ku busozi, ne wansi wa buli muti omubisi:
3 era munaasuulanga ebyoto byabwe, era munaamenyaamenyanga empagi zaabwe, era munaayokyanga Abaasera baabwe n'omuliro; era munaatematemanga ebifaananyi ebyole ebya bakatonda baabwe; era mulizikiriza erinnya lyabwe mu kifo omwo.
4 Temukolanga bwe mutyo Mukama Katonda wammwe.
5 Naye mu kifo Mukama Katonda wammwe ky'alyeroboza mu bika byammwe byonna okuteeka omwo erinnya lye, kye kifo mw'atuula, munaanoonyangayo, era onojjangayo;
6 era munaaleetanga eyo ebyo bye muwaayo ebyokebwa, ssaddaaka zammwe, n’ebitundu byammwe eby’ekkumi, n'ekiweebwayo ekisitulibwa eky'omukono gwammwe, n'obweyamo bwammwe, n'ebyo bye muwaayo ku bwammwe, era n'ebibereberye by’ente zammwe n'eby’endiga zammwe:
7 era munaaliiranga eyo mu maaso ga Mukama Katonda wammwe, era munaasanyukiranga ebyo byonna bye munassangako emikono gyammwe, mmwe n'ab'omu nnyumba zammwe, Mukama Katonda wo mwe yakuweera omukisa.
8 Temukolanga ng'ebyo byonna bwe biri bye tukola wano leero, buli muntu ekiri mu maaso ge ekirungi;
9 kubanga temunnatuuka mu kuwummula ne mu busika Mukama Katonda wammwe bw'akuwa.
10 Naye bwe mulisomoka Yoludaani ne mutuula mu nsi Mukama Katonda wammwe gy'abasisa, n'abawa okuwummula eri abalabe bammwe bonna abanaabeetooloolanga n'okutuula ne mutuula mirembe;
11 awo olulituuka mu kifo Mukama Katonda wammwe ky'alyeroboza okutuuza omwo erinnya lye, munaaleetanga eyo byonna bye mbalagira, ebyo bye muwaayo ebyokebwa, ne ssaddaaka zammwe, ebitundu byammwe eby'ekkumi, n'ekiweebwayo ekisitulibwa eky'omukono gwammwe, n'obweyamo bwonna obusinga obulungi bwe mweyama Mukama:
12 era munaasanyukiranga mu maaso ga Mukama Katonda wammwe, mmwe ne batabani bammwe ne bawala bammwe n'abaddu bammwe n'abazaana bammwe n'Omuleevi ali munda w'enzigi zammwe, kubanga talina mugabo newakubadde obusika wamu nammwe.
13 Weekuumenga oleme okuweerayo ebyo bye muwaayo ebyokebwa mu buli kifo ky'olaba:
14 naye mu kifo Mukama ky'alyeroboza mu kimu ku bika byammwe; eyo gy'onooweeranga ebyo bw'owaayo ebyokebwa era eyo gy'onookoleranga byonna bye nkulagira.
15 Naye oyinza okutta ennyama n'okugirya munda w'enzigi zo zonna, ng'okwagala kwonna okw'emmeeme yo bwe kunaabanga, ng'omukisa gwa Mukama Katonda wo gwe yakuwa: abatali balongoofu n'abalongoofu bayinza okugiryako, nga bwe balya ku mpeewo ne ku njaza.
16 Kyokka temulyanga ku musaayi; onoogufukanga ku ttaka ng'amazzi:
17 Toliiranga munda w'enzigi zo kitundu eky'ekkumi eky'eŋŋaano yo, newakubadde eky'envinnyo yo, newakubadde eky'amafuta go, newakubadde ebibereberye by'ente zo newakubadde eby'endiga zo, newakubadde ekintu kyonna ku ebyo bye weeyama, newakubadde ebyo by'owaayo ku bubwo, newakubadde ekiweebwayo ekisitulibwa eky'omukono gwo:
18 naye onoobiriiranga mu maaso ga Mukama Katonda wo mu kifo Mukama Katonda wo ky'alyeroboza, ggwe ne mutabani wo ne muwala wo n'omuddu wo n'omuzaana wo n'Omuleevi ali munda w'enzigi zo: era onoosanyukiranga ebyo byonna by'onossangako omukono gwo mu maaso ga Mukama Katonda wo.
19 Weekuumenga oleme okwabulira Omuleevi ennaku zonna z'onoobeererangamu omulamu ku nsi yo.
20 Mukama Katonda wo bw'aligaziya ensalo yo, nga bwe yakusuubiza, naawe n'oyogera nti Naalya ennyama, kubanga emmeeme yo eyagala okulya ennyama; oyinza okulya ennyama, ng'okwagala kwonna okw'emmeeme yo bwe kuli.
21 Oba ng'ekifo Mukama Katonda wo ky'alyeroboza okuteeka omwo erinnya lye kiriyinga okukuba ewala, onottanga ku nte zo ne ku mbuzi zo, Mukama ze yakuwa, nga bwe nnakulagira, era onooliiranga munda w'enzigi zo, ng'okwagala kwonna okw'emmeeme yo bwe kunaabanga.
22 Ng'empeewo n'enjaza bwe ziriibwa, bw'otyo bw'onoogiryangako: atali mulongoofu n'omulongoofu banaagiryangako okwenkanankana:
23 Kyokka weetegereze olemenga okulya ku musaayi: kubanga omusaayi bwe bulamu; so toliiranga bulamu wamu n'ennyama.
24 Togulyanga; onoogufukanga ku ttaka ng'amazzi.
25 Togulyanga; olyoke olabenga ebirungi n'abaana bo abaliddawo, bw'onookolanga ekiri mu maaso ga Mukama ekirungi.
26 Kyokka ebitukuvu byo by'olina n'obweyamo bwo onoobiddiranga n'oyingira mu kifo Mukama ky'alyeroboza;
27 era onooweerangayo ebyo by'owaayo ebyokebwa; ennyama n'omusaayi, ku kyoto kya Mukama Katonda wo: era omusaayi gwa ssaddaaka zo gunaafukibwanga ku kyoto kya Mukama Katonda wo; naawe onoolyanga ennyama.
28 Kwata owulirenga ebigambo ebyo byonna bye nkulagira; olyoke olabenga ebirungi n'abaana bo abaliddawo emirembe gyonna, bw'onookolanga ekiri mu maaso ga Mukama Katonda wo ekirungi era eky'ensonga;
29 Mukama Katonda wo bw'alizikiriza amawanga mu maaso go, gy'oyingira okugalya, n'ogalya, n'otuula mu nsi yaabwe;
30 weekuumenga oleme okutegebwa okugagoberera, bwe galimala okuzikirira mu maaso go; era olemenga okubuuza ebya bakatonda baabwe ng'oyogera nti Amawanga gano gaweereza gatya bakatonda baabwe? era nange bwe nnaakolanga bwe ntyo.
31 Tokolanga bw'otyo Mukama Katonda wo: kubanga buli kigambo Mukama ky'ayita eky'omuzizo ky'akyawa bali baakikolanga bakatonda baabwe: kubanga ne batabani baabwe ne bawala baabwe baabookyanga omuliro eri bakatonda baabwe.
32 Buli kigambo kye mbalagira munaakikwatanga okukola: tokyongerangako, so tokisalangako.


text:
Wa We Tusobola Okufuna eby’Okuddamu mu Bibuuzo Ebikulu Ennyo mu Bulamu?
Tusobola kubifuna . . .
mu bannasayansi?
mu bawi b’amagezi?
mu Bayibuli?
OMUWANDIISI OMU OWA BAYIBULI YASABA KATONDA NTI
“Ompe okutegeera . . . Ekigambo kyo kyonna kyonna mazima.”
Abantu bukadde na bukadde bafunye eby’okuddamu okuva mu Bayibuli.
Naawe wandyagadde okufuna eby’okuddamu?
Omukutu gwa Intaneeti, jw.org, gusobola okukuyamba.
SOMA ebiri ku mukutu ogwo
Kuliko eby’okuddamu mu bibuuzo ebikwata ku Bayibuli
Kuliko amagezi agasobola okuyamba amaka
LABA vidiyo ezeesigamiziddwa ku Bayibuli
Ez’abaana abato
Ez’abavubuka
WANULAKO ebitabo
KU BIBUUZO BINO, KIRUWA KY’OSINGA OKWEBUUZA?
Ddala ani afuga ensi?
Okubonaabona kuliggwaawo?
Ddala abafu basobola okuddamu okuba abalamu?
Funa eby’okuddamu ebiva mu Bayibuli ku jw.org/LG.
(Genda ku EBITABO › EBITABO N’OBUTABO)


text:
Okuva - Exodus
Essuula 1
1 Gano ge mannya g'abaana ba Isiraeri abaatuuka mu Misiri; buli muntu n'ennyumba ye n'ajja awamu ne Yakobo.
2 Lewubeeni, Simyoni, Leevi, ne Yuda;
3 Isakaali, Zebbulooni, ne Benyamini;
4 Ddaani ne Nafutaali, Gaadi ne Aseri.
5 Abantu bonna abaava mu ntumbwe za Yakobo ne baba emyoyo nsanvu: naye Yusufu yali ng'amaze okubeera mu Misiri.
6 Yusufu n'afa, ne baganda be bonna, n'emirembe giri gyonna.
7 Abaana ba Isiraeri ne bazaala, ne beeyongera nnyo, ne baba bangi, ne baba ba maanyi nnyo; ensi n'ejjula abo.
8 Awo ne walya kabaka omuggya mu Misiri ataamanya Yusufu.
9 N'abagamba abantu be nti Laba, abantu b'abaana ba Isiraeri bangi ba maanyi okusinga ffe:
10 kale tubasalire amagezi; baleme okuba abangi, olutalo bwe lulijja baleme okwegatta n'abalabe baffe, okulwana naffe, okugolokoka okuva mu nsi.
11 Kyebaava babateekako abakoza okubabonyaabonya n'emigugu. Ne bamuzimbira Falaawo ebibuga eby'amaterekero, Pisomu ne Lamusesi.
12 Naye nga bwe beeyongera okubabonyaabonya, bwe batyo bo bwe beeyongera obungi n'okubuna. Ne banakuwala olw'abaana ba Isiraeri.
13 Abamisiri ne babakoza emirimu abaana ba Isiraeri n'amaanyi:
14 ne bakaayisa obulamu bwabwe mu buddu obuzibu, okutegana n'ebbumba n'amatoffaali, era n'obuddu bwonna obw'omu nsuku, obuddu bwonna bwe baabakoza n'amaanyi.
15 Kabaka w’e Misiri n'abagamba abazaalisa Abaebbulaniya, erinnya ly'omu Sifira, erinnya ly'ow'okubiri Puwa:
16 n'ayogera nti Bwe mubakolanga abakazi Abaebbulaniya emirimu egy'obuzaalisa, bwe mubalabanga nga bali ku ntebe; omwana bw'abanga ow'obulenzi, mumuttanga; naye bw'abanga ow'obuwala, abeeranga mulamu.
17 Naye abazaalisa ne bamutya Katonda, so kebaakola nga bwe baalagirwa kabaka w'e Misiri, naye baabakuuma abaana ab'obulenzi nga balamu.
18 Kabaka w'e Misiri n'abayita abazaalisa, n'abagamba nti Kiki ekibakoza ekigambo ekyo, ne mubakuuma abaana ab'obulenzi nga balamu?
19 Abazaalisa ne bamugamba Falaawo nti Kubanga abakazi Abaebbulaniya tebali ng'abakazi Abamisiri; kubanga balamu, abazaalisa we bagenda okubatuukirako nga bamaze okuzaala.
20 Katonda n'akola bulungi abazaalisa: abantu ne baba bangi, ne baba ba maanyi nnyo.
21 Awo kubanga abazaalisa baatya Katonda, n'abawa abaana.
22 Falaawo n'alagira abantu be bonna n'ayogera nti Buli mulenzi alizaalibwa mumusuulanga mu mugga, buli muwala mumulekanga.


text:
Bya Hafswa Nankanja
“NZE nali mmanyi nti Mukama b’akolera ebikulu baba bakulu…,” bwatyo Sula Busuulwa bw’atandika okutendereza amaanyi ga Mukama eyamusobozesa okufuna omufumbi w’ettooke ate nga kati yamugonomoddeko ekirabo ky’omwana omulenzi.
Nga September, 29 2013, Busuulwa ow’e Mukono ng’aliko obulemu ku mubiri yakola embaga mawuuno eyacankalanya Kyengera n’eggwanga bwe yafuluma mu Bukedde Ku Ssande.
Yawasa embooko y’omuwala Shirat Namulondo ataliiko wadde obulemu era mu kiseera ekyo omugole yali lubuto lwa myezi ebiri.
Busuulwa agamba: Lwali Lwakutaano nga ndi ku mulimu ne nfuna essimu ey’essanyu, kye nasooka okubuuza Namulondo byali bibiri, “Omwana ali atya, taliiko buzibu bwonna?’ Yanziramu nti ye awo ne mbugaana essanyu.
Ekiseera ekyo yali Jinja era waayita wiiki emu yokka ne mmunona ne mmutwala ewa maama e Kiteezi.
NAMULONDO ANNYONNYOLA:
Olubuto bwe lwaweza emyezi munaana, nagenda ewa sseng’ange e Muguluka ekisangibwa e Jinja era ku kiro ekyakeesa ku Lwokuna lwa April 4, 2014, Mukama yannyamba ne nsumulukuka ne nkubawo ezzadde ly’omwana omulenzi.
Olubuto bwe lwannuma natandika okweraliikirira nga ndowooza ku mwana gwe ng’enda okuzaala. Natya nnyo naye byonna ne mbirekera Mukama Katonda kuba bulijjo mbaddenga mmusaba aswaze sitaani. Omwana namuzaala bulungi era abasawo baamwekebejja nga taliiko wadde ekikyamu ku mubiri gwe.
.................................................................................................................................
Ebirala....
Omulema awasizza embooko ne yeewaana: Teri musajja ansinga kumanya mukwano
................................................................................................................................
Babusuulwa ne bbebi waabwe.
OBUZIBU BWE NSANZE:
Nga twakamala okufumbiriganwa, nali Wantoni gye twali tupangisa ne baze kyokka baliraanwa baakimmalako. Nneewuunya abantu abamu okuba nti bakaayirirwa kaamulali gwe batalidde! Omukyala omu ku b’emizigo yavanga ewuwe n’annumba n’anvuma nga bwe ndi malaaya nti nabaswaza nnyo ng’abakyala era kirabika ewa Sula nanoonyaayo ssente so si mukwano.
Namusiriikirira ebbanga okutuusa lwe nalaba nga kimpitiriddeko kwe kumwanukula n’akendeeza ku bigambo. Ye baze ebigambo alina bitono era yang’ambanga kimu nti, ‘Abo tobafaako nnugu y’ebatta.
Okusoomoozebwa okulala kwali ku mulamu wange omukyala (ye taliiko bulemu) mu kiseera we nafumbirirwa yali abeera naffe nga y’omu ku bayamba ku baze. Ono naye yalwawo okukkiriza nti njagalira ddala mwannyina. Yannangiranga nti olubuto si lwa mwannyina nga kw’atadde n’okwekobaana ne baliraanwa ne banvuma. Kino kyansukkako ne mbaviira ne ng’enda ewa nnazaala wange e Kiteezi eyang’umya n’ang’amba nti nzire mu maka gange ebyo bijja kuggwaawo.
Mu bbanga ttono mulamu wange yatereera era kati tukwatagana bulungi. Baliraanwa abaali banvuma nabo nabasonyiwa era olwazadde omwana namusookezza Mukono ne mmubalaga.
Nnazaala wa Rehema Najjuuko:
Nze bwe bantegeeza nti Namulondo azadde, ate mu kifo ky’okusanyuka nadda mu birowoozo. Nalwawo n’okubabuuza mwana ki gw’azadde nga nneeraliikirira okumpa amawulire agatasanyusa. Enkeera naguma ne mbuuza mutabani wange n’annyinyonnyola nti azadde omwana mulenzi era taliiko buzibu bwonna.
Kino kyali kizibu okukkiriza era nakakasa ndabyeko nga bamaze okubandeetera e Kiteezi. Olwabatunulako ne nneekebejja omwana olwo essanyu ne limbugaana.


text:
BUNGEREZA,
KUBA ekifaananyi eky'ennyonyi ng'obuwanvu bwayo emalawo ekisaawe ky'omupiira. Eno y'ennyonyi Airlander esinga obunene mu nsi yonna eyasabuukuluddwa ku Lwokutaano lwa wiiki ewedde mu Bungereza.
Ennyonyi eno mu kusooka yali ekoleddwa nga nnyonyi enkessi ey'eggye lya Amerika kyokka kati yakyusiddwaamu. Eno ekoleddwa nnene n'okusinga eri enkessi eyasooka okukolebwa ng'eno esuubirwa okutandika okusaabaza abantu mu mwaka gumu okuva kati.
Okusinziira ku lupapula The Age olufulumira mu Australia, ennyonyi eno yenkana ekisaawe ky'omupiira obuwanvu ng'eyitibwa 'HAV 304 Airlander' ng'esobola okumala mu bbanga wiiki ssatu nga yeevuga yokka temuli payirooti. Esobola okwetikka obuzito obuweza kkiro 10,000. Esobola okugwa ku ttaka, ku mazzi ne ku muzira.
Abakozi baayo aba 'Hybrid Air Vehicles' (HAV) ab'e Cranfield bagamba nti ennyonyi eno esobola okusaabaza obuyambi mu bitundu by'entalo nga bw'eweereza amawulire agafa mu bitundu bino, esobola okukozesebwa okweereza ebiri mu mizannyo egy'amaanyi nga World Cup, okulawuna oba okukozesebwa emirimu egyekuusa ku magye. Ekika ky'ennyonyi eno ekigenda okusaabaza abantu kiyitibwa airlander 50, ng'eno esobola okwetikka ttani 45 ez'emigugu. Zino bagenda kutandika okuzifulumya omwaka guno.
Ennyonyi eno yasooka okugezesebwa mu August wa 2012 kyokka ne kizuulwa nti, yalina ebizibu omwali n'okuba nti yali nzito nnyo nga tesobola kumala nnaku nnyingi ng'ebuukira waggulu ddala eyo mu bwengula ate nga baali baagala ebe ng'esobola okumalayo wiiki ssatu. Yali yatandika okukolebwa mu 2010 aba HAV bwe beegatta ne Northrup Grumman okugikola. Amerika yali eyagala ennyonyi esobola okulwa mu bwengula ng'eketta ate n'okukola emirimu emirala.
Omwaka oguwedde, eggye lya Amerika lyawalirizibwa okuggya enta mu kukozesa ennyonyi eno gye baali basaasaanyizzaako doola obukadde 300. Mu August w'omwaka oguwedde eggye lya Amerika lyaguza aba HAV abaali bagikola ennyonyi ku doola obukadde 301,000 bwe batyo ne bakola loosi.
Bwe baabadde basabuukulula ennyonyi eno, abakozi baayo aba HAV beewaanye nti eno ennyonyi esusse obulungi era omu kubaagitaddemu ssente. Bruce Dickinson yagambye nti 'Omuntu tatera kufuna mukisa mu kintu kinene bwe kiti. Tukoze ennyonyi esinga obunene mu nsi nga tugikolera mu kibanda mu Bedford. Kino kintu kye twenyumiririzaamu.


text:
Bonna basome
Enkola ya bonna basome mu Uganda[kyusa | edit source]
Mu mwaka gwa 1997 govumenti ya Uganda ekulemberwa Pulezidenti Yoweri Kaguta Museveni lwe yatandika enkola ya "Bonna Basome" mu pulayimale. Okuva mu mwaka ogwo abaana abasoma mu pulayimale beeyongedde era nga we twogerera baava ku bukadde busatu nga kati batuuse ku bukaddemusanvu n'emitwalo nkaaga. Omwana omuwala, abaana abalina obulemu ku mibiri gyabwe wamu n'abo ababeera mu bitundu awataali masomero kati bonna bagabana kyankanyi mu "Bonna Basome".


text:
D2 Video/Audio Discipleship Training Seminar
Translated from English into Luganda (Uganda)
Rev. Paul J. Bucknell
Reaching Beyond Mediocrity - Becoming an Overcomer
Omutendera Mu buyigirizwa 2 Okukunukiriza Ebisinga Ebimala
Video/audio Training: #1 Hope | #2 Choice | #3 Strength | #4 Fight
Overcome...:
#5 Anxiety | #6 Pride | #7 Lusts | #8 Anger
Overcome...:#9 Depression | #10 Overcomer
D2 Index | Luganda Main Training Index
Purpose of Discipleship 2: Reaching Beyond Mediocrity series shows the importance of hope and how to gain a strong confidence in God's Word so we can move on in their spiritual maturity towards the image of Christ. The first three lessons develop the foundation while the other lessons build upon that foundation as they treat special topics. Videos, audios and handouts are available with each lesson.
Okukunukiriiza Ebisinga Ebimala amasomo galaga omugaso gw’esuubi era n’engeri y’okufunamu obugumu obw’amaanyi mu kigambo kya Katonda tusobole okugenda mu maaso mu kukula kwaffe okw’Omwoyo nga tufuuka ekifananyi kya Kristo. Amasomo agasooka ana gakuza omusingi ogw’olutalo olw’Omwoyo nga ate amasomo amalala gazibwa kumusingi ogwo nga gogera ku nsonga endala.
Session Essomo #1
Establishing Hope - Okunyweza Esuubi
Establishing Hope, the first of ten videos in the Discipleship 2: Reaching Beyond Mediocrity series, shows the importance of hope and how to gain a strong confidence in God's Word so we can move onto the third level of discipleship. Bilingual: English into Luganda.
Yiga okukolagana n’obutaba na suubi kati!
Okunyweza esuubi, essomo elisooka mu buyigirizwa 2: Okukunukiriza Ebisinga Ebimala amasomo, galaga omugaso gw’esuubi era engeri y’okufunamu obugumu obw’amaanyi mu kigambo kya Katonda olwo fena tusobole okugenda mu maaso mu kukula kwafe mu mwoyo nga tutunulide edala ely’okusatu ery’obuyigirizwa.
Session Essomo #2
Discovering Choices - Okuzuula Okusalawo
Life is made of three kinds of choices that greatly affect our lives. Let's learn how to trust God and how this plays an important part in being an overcomer. Session #2 from Reaching Beyond Mediocrity - Being an Overcomer, translated from English into Luganda.
Lwaki to twaala yo dala mu maaso mu kukula kwo mu mwoyo?
Lwaki abakiriiza bamaliriza mu bulamu obumala obumazi era obuzibe bw’amaaso okusing okubeera mu bulamu obujjude Kristo? Okuzuula okusalawo kulaga okusalawo kwafe nga ku kwatagana ne suubi lyafe n’obugumu bwafe.
Lino ssomo lya musingi eritukulembera eri enkyukakyuka ey’amaanyi mu bulamu bwaffe.
Session Essomo #3
Gain Strength - Okufuna Amaanyi
God speaks to His people through His Word and uses the truth to set them free to overcome personal struggles including self-reliance and insecurity. Gideon is one man who was raised from his fears by God's powerful word. Gaining Strength is the third audio/video lesson in the Discipleship Level 2: Reaching Beyond Mediocrity translated from English into Luganda.
Okuzuula n’okumanyiira amaanyi g’ekigambo kya Katonda!
Katonda ayogera eri abantu be okuyita mu kigambo kye era akozesa mazima okubafuula abedembe. Amazima ganyweeza okukiriiza kwo era mungeri eya dala era ne kulwanyisa okubusabusa okuletabwa omubi. Yiga engeri Katonda gyayogera nawe.
Session Essomo #4
Fighting to Win - Okulwana Okuwangula
Lesson #4 "Fighting to Win" helps us understand spiritual warfare and put it into practice by highlighting the process through which it occurs. Learn how to overcome through a close examination of two deadly sins: self-reliance and insecurity. Learn to be victorious! Fighting to Win is the fourth audio/video lesson in the Discipleship Level 2: Reaching Beyond Mediocrity translated from English into Luganda.
Okutegeera olutalo olw’omwoyo era engeri ey’okuwangula okuyita mu mazima.
Okutegeera olutalo olw’omwoyo era n’okuteeka mu nkola nga olaga emitendera mwegiyita okubaawo. Yiga engeri y’okuwangula okuyita mu kugezesebwa okuli okumpi okw’ebibi ebibiri eby’akabi: okwesigama ku gwe kenyini n’obutali butebenkevu. Yiga okuba omuwanguzi!
Session Essomo #5
Possess God's Peace, Overcoming Anxiety- Okuwangula okwelalikirira: Okufuna Emirembe Gya Katonda
egy’omuwendo
Anxiety can overwhelm! Discover how to overcome anxiety by finding God's peace. Listen and see how step by step to find God's peace! Possessing God's Precious Peace: Overcoming Anxiety is the fifth audio/video in the Discipleship Level 2: Reaching Beyond Mediocrity.Bilingual: English into Luganda.
Tekaawo emirembe gya Katonda egitalina kamogo mu kifo ky’okweralikirira. Yiga ngeri ki wano!
Okweralikirira kusobola okwewunyisa! Zuula engeri ey’okuwangula okweralikirira nga ozuula emirembe gya Katonda. Wuliriza era olabe engeri dala ku dala gy’oyinza okuzuula emirembe gya Katonda! Funa emirembe gya Katonda egy’omuwendo: Okuwangula Okweralikirira ly’essomo ery’okutaano mu buyigirizwa ku dala 2: Okukunukiriza Ebisinga ebimala.
Session Essomo #6
Clinging to Humility, Overcoming Pride- Okuwangula Amalala: Okwenywereza ku Bukakamu
Pride is the greatest enemy of man. We commit all sorts of sins, but pride keeps us from repentance. Man’s arrogance forms a wall that keeps him from finding reconciliation. Only by understanding pride and taking steps to seek humility can we find restored lives. Clinging to Humility, Overcoming Pride is the sixth audio/video in the Discipleship Level 2: Reaching Beyond Mediocrity. Bilingual: English into Luganda.
Katonda ayogera. Waliwo awuliriza? Katonda atekaawo ekubo okumanyiira obulamu obujudde omwoyo.
Amalala ye mulabe w’omuntu asinga amaanyi. Tukola ebibi byonna, naye amalala gatugaana okwenenya. Obutawurila bw’omuntu bukola ekisenge ekimuziyiza okuva mu kuzuula okutabagana. Okujako nga tutegedde amalala era ne tutwaala amadala okunonya obukakamu y’engeri yokka gyetuzuula obulamu obuzidwawo.
Session Essomo #7
Embracing God’s Love,
Overcoming Lust - Okuwangula Okwaka: Okuwambatira Okwagala kwa Katonda
Overcome Lusts: Embrace God's Love helps one discover how to exchange inferior sexual lusts for the power of God's love! Lusts have become so commonly entertained that they are now considered normal in many places. The Lord shows us how we must overcome such lusts in order to see the power of God's love expressed through our lives. Lusts, after all, is just another form of selfism-antichrist. Embracing God's Love: Overcoming Lusts is the seventh audio/video session in the Discipleship Level 2: Reaching Beyond Mediocrity. Bilingual: English into Luganda.
Zuula engeri ey’okuwanyisiganya okwewulira n’okulumirizibwa kw’okwaka olw’amaanyi g’okwagala kwa Katonda!
Okwaka kufuuse kwa bulijjo nga kulowozebwa nga kwa buntu. Nedda! Mukama atulaga engeri gyetuteekwa okuwangula okwaka okwo mu ngeri tusobole okulaba amaanyi g’okwagala kwa Katonda nga kulabisibwa okuyita mu bulamu bwaffe. Okwaka, byonna nga biwedde, nayo ngeri ndala yakwefaako weka-omuwakanya wa Kristo. Okuwanbatira okwagala kwa Katonda: okuwangula okwaka lw’essomo ely’omusanvu mu buyigirizwa edala 2: Okukunukiriza Ebisinga Ebimala.
Session Essomo #8
Possessing God’s Patience, Overcoming Anger - Okuwangula Obusungu: Okufuna Obuguminkiriiza bwa Katonda
Possessing God’s Patience: Overcoming Anger #8 not only shows how to overcome anger but on how to gain the patience to rightly handle difficult people and situations. This is the eighth audio/video in the Discipleship Level 2: Reaching Beyond Mediocrity. Bilingual: English into Luganda.
Faayo engeri Katonda gy’asumululamu okwefuga eri Mukama asobozesa omu okuyimirira okusinga obusungu we buyinza okusanga n’obukyaayi bwabwo.
Essomo lino likebera empulira ay’omubirowoozo ne mu mwoyo ey’obusungu. Omuntu ow’obusungu talina kufuga ku nsi ye era mu kutabulwa agezaako okufuna okufuga okuyita mu bukambwe, okutisatisa, n’emungeri etakirizika. Ebivaamu kwe kutabulwa okusingaawo, okufiirwa okwefuuga, n’obusunga obungi.
Session Essomo #9
Adopting God’s Hope, Overcoming Depression - Okuwangula Okutabulwa: Okufuna Esuubi lya Katonda
Looking for help to relieve depression or find a cure to help the depressed? ‘Adopting God’s Hope, Overcoming Depression’ carefully examines the root sources of depression. If a person avoids dealing with the sources of depression, his or her depression will continue to disturb one’s life. Learn how to overcome depression, and God will use you to bring His hope into your soul and others! Adopting God’s Hope, Overcoming Depression #9:Reaching Beyond Mediocrity.
Tekawo esuubi lya Katonda n’esanyu mu kifo ky’okumalibwaamu amaanyi!
Okunonya okukakana okuva mu kutabulwa? ‘ Okuwangula Okutabulwa: Okufuna Esuubi lya Katonda’ mu bwegendereeza gezeesa ekikolo ensibuko ey’okutabulwa okuva mu ndaba ya Baibuli.
Singa omuntu agaana okw’angaanga n’ensibuko ey’okutabulwa, okutabulwa kwe kuja kweyongera okutabula obulamu bw’omuntu omu. Yiga okuwangula okutabulwa, era Katonda aja ku kukozesa okuleeta esuubi lye mu meeme yo n’abalala! ‘Okufuna Esuubi lya Katonda, Okuwangula Okutabulwa’ ly’essomo ely’omwenda mu massomo ku “ kukunukiriza Ebisinga Ebimala.”
Session Essomo #10
Be an Overcomer - Okubeera Omuwanguzi
Be an Overcomer: Learning transferable growth provides an overview and explanation of transferable overcoming principles so that one can use the Discipleship 2 series to obtain victory in every difficult area of one’s life. This is the last session of Reaching Beyond Mediocrity. Translated into Luganda.
Yiga Enono Eziwanyisika Ez’okukula
Ebitundu by’ekizibu kyo ky’akubaganyizibwaako ebirowoozo? Essomo lino liwa okulaba mu bulamba n’okunyonyola okw’enono eziwanyisika ez’okuwangula olwo omuntu omu asobole okuzeyambiisa Obuyigirizwa 2 amasomo okufuna obuwanguzi mu buli kitundu ekizibu eky’obulamu obw’omu.
Bilingual: English-Luganda materials->


text:
Bya Ahmed Mukiibi
OMUSAJJA akulembera enzikiriza y'ekinnansi, abagoberezi be gwe bageraageranya ku Katonda, mulwadde muyi!
Omukama Ruhanga Owobusobozi Bisaka ali mu mbeera mbi mu ddwaaliro lya Nakasero Hospital mu Kampala gye yatwaliddwa ku Mmande akawungeezi by'asiba bikutuka.
Owobusobozi ow’emyaka 85, abagoberezi be gwe basinza nga Katonda era nga bayita ‘Omukama Ruhanga’, ekigambo eky’Olunyoro ekivuunulwa nti ‘Katonda’, yaggyiddwa e Kibale ewali embuga ye nga tamanyi biri ku nsi olw’obulwadde obwamugwiridde.
Olubiri lwa Bisaka
Emmotoka ya Bisaka
Bwe twatuukidde ku ddwaaliro, e Nakasero eggulo nga Bisaka, abagoberezi be gwe balumiriza nti alina amaanyi ng’aga Katonda , akuumirwa mu kasenge k’abalwadde abali obubi ng’abamu ku booluganda lwe beeraliirikivu.
Omusawo eyasangiddwa mu kasenge awali Owobushobozi, yagaanyi okwogera ku mbeera y’omulwadde n’agamba nti amateeka ag’ekisawo tegakkiriza kwogera ku balwadde mu mawulire.
Bisaka ne bakyala be abasatu.
Omugirimaani ono naye mugoberezi.
Wabula omu ku bagoberezi ba Bisaka yatutegeezezza nti ‘Katonda’ alina obulwadde obw’entunnunsi ne ssukaali obuludde nga bumutawaanya era nga kati bwe bamukubye wansi.
Owobushozi, okulwala abadde yaakamala okukuza emyaka 85 ku mukolo ogwasombodde ebikumi n’ebikumi by’abagoberezi be abaabadde banekedde mu byambalo ebyeru nga bonna tebambadde ngattob nga kuno kwabaddeko n’Omugirimaani. Bano baakoolobezza ennyimba nga kwebatadde n’okutonera Owoobusoboozi ebirabo mu ngeri y’okumuyozaayozza.
Abagoberezi be bamuvvunnamira ng'abayitako.
Ng'alambuza Pulezidenti ennyumba amatiribona
Pulezidenti ng'akwasa Bisaka emmotoka.
Pulezidenti Museveni yamuwadde emmotoka ey’ekika kya Pajero n’aggulawo ennyumba galikwoleka gye yazimbye e Kagadi mu Bunyoro nga ya kalina ey’omulembe nga bw'ogiraba oyinza okulowooza nti wooteeri. Abagoberezi be baakung’aanyizza ensimbi ezaasobye mu bukadde 200.
Mmotoka Pulezidenti gye yawadde Bisaka.
Nnamungi w'omuntu eyabaddeyo.
Nnasiisi w'abantu eyabaddeyo.
Enkuyanja y'abantu eyabaddeyo. Ebifaananyi byonna bya Enock Kakande
Ebikwata ku w'Obusobozi
- Owobusobozi mukulembeze w’eddiini ng'abantu b'akulembera bamutwala okubeera Katonda gwe bawuliriramu era gwe banjulira ebizibu byabwe byonna n’abikolako.
- Ekitiibwa ky'alina tekigambika ng’abantu bw'abeera abayitako bafukamira. Ate tebabeera mu ngatto w'ali. Babeera n’obutambaala oba obugoye bwe baaliira mu kkubo kw'ayita oluvannyuma ne babutwala nti mukisa.
- Alina abakazi basatu , abawala ebijuujulu abali wansi w’emyaka 30, owookuna yamufaako.
- Mmotoka gy'atambuliramu yagiwandiikako ekigambo OROB ekiggwaayo nti Omukama Ruhanga Owobusobozi Bisaka.


text:
ONO alabika ayagala kuzannyira mu ssente zange, ebyo by’aliko mbu asasulenga z’asobola okutuusa lwe ziriggwaayo nze si bye ndiko, asaaga!” Bwatyo omugagga bw’alayidde oluvannyuma lw’okukizuula nti landiroodi yali amuguzizza mpewo.
Twaleka landiroodi akoze endagaano n’omugagga ng’alina okutwala ekitundu ekirala ku kibanja kya landiroodi era bino muka landiroodi olwamugwa mu kutu n’alinnya mu kyoto era n’awera nti ekibanja ky’abaana be tekijja kugenda.
Ebyo biri awo n’ekiseera bbanka kye yali ewadde landiroodi okusasuliramu 300,000/- ezaali zeeyongedde mu bbanja we kyaggwerako.
Lumu, ku makya ennyo landiroodi aba afulumyeko wabweru n’alengera abasajja babiri nga bali ne bamusibiramubbwa nga bakyama ewuwe. Misita yakenga mangu nti abantu abo bandiba nga be ba bbanka.
Teyabalinda kutuuka waka n’aweta ppaka mmanju gye yasanga omukyala ng’anaaba mu maaso n’amuyitiramu nga bwe baali bamuyigga olw’obusimbi obwali busigaddeyo.
Ebyembi, akaseera ke baamala emmanju nga landiroodi akyafalaasira mukazi we ne bamusibiramubbwa we baatuukira.
Yali agezaako okwokya omusubi ne bamuleegamu omugemerawala ekyamuwaliriza okuyimirira ne bakwata emmome.
“Yambala tusooke tugende ewa cayimaani w’ekitundu n’oluvannyuma tulabe ekinaddirira”, omu ku basajja ba bbanka amulagidde.
Omukyala bw’alaba nga bba bamutwala n’abuuza: Bannange kiki ekiriwo, omwami mumutwala wa?
KO OMUSERIKALE: Maama wange, teweeraliikirira, kano akasonga katono ajja kudda.
Cayimaani baasanga yaakatwala embuzi ze ku ttale ku makya okwo ne bamulindako.
“Musajja wange nga bakuleetedde mu kitiibwa, ogubadde?” cayimani abuuza.
LANDIROODI: Anti ebya poloti by’omanyiko bikyalanda, wabula muganda wange nkubuulire togezanga ne weewola ssente mu bbanka, siringi 300,000/- zokka ze zituleebuukanya tuti.”
CAYIMANI: Nze nali ndowooza nti byaggwa bwe watwalayo ssente ezaava mu poloti.
LANDIROODI: Munnange bwe natwalayo ssente ezo nasanga ebbanja lyeyongeddemu mbu olw’okuba ssente saazimalaayo mu kiseera ekiragaane.
Ofiisa wa bbanka yalaba cayimaani ne musajja we babamalira ekiseera n’akangula ku ddoboobi: Bakulu, obudde mubumazeewo, tulina n’ebirala bingi eby’okukola.
CAYIMAANI: Mutuweeyo eddakiika ttaano tubeeko bye twegeyaamu.
Nga bazze mu kafubo landiroodi yasaba mukwano gwe amuggye mu nvuba. “Munnange nina eminwe gy’amabaati gange 15 ge nali nguze nga njagala okuzimba ekiraalo ky’embuzi zange, gampeemu 400,000/- mpone abasajja bano.
CAYIMAANI: Toyogedde bubi, naye mukyala wo nga mukambwe bw’anaamanya nti nze nguze amabaati gammwe alina okucwana wabula ka nkuwe 300,000/- ekkumi erisigadde lijje luvannyuma nga kino ekizibu kiweddewo.
Landiroodi ng’akomyewo eri abasajja ba bbanka yayogeza maanyi nga n’okukaga akaga: Ssente nzibaweere wano oba nnina kujja ku ofiisi?
OWA BBANKA: Tekiriimu buzibu ne bw’ozituweera wano ekikulu kuzisasula.
Landiroodi amabanja gamumazeeko ebintu, eggaali ye yasooka okugenda, ekibanja kigenze ate kati mabaati. Anaamalako?
Linda ebijja.


text:
Bya ISMAEL TUMWESIGYE
OBUSUNGU ky'ekimu ku bintu ebisinga okuleetera abasiibi okugwa mu nsobi naddala abo abatasobola kubufuga ekiyinza okwonoona ekisiibo kyabwe.
Sheikh Hussein Mapesa Imaam wa Masgid Noor e Lweza - Kayizzi agamba nti okufuga obusungu kikolwa kya buzira nnyo mu ddiini y'Obusiraamu era okukkaatiriza ensonga eno, Omubaka (S.A.W) yagamba nti omuzira y'oyo asobola okufuga obusungu nga waliwo ekintu ekimunyiizizza.
Embeera eno ereetera omuntu okukola ekintu ekiyinza okwejjusa singa aba tafuze busungu bwe oba nga tamaze kufumiitiriza kw'ekyo ekiyinza okuddirira.
Agamba nti omukkiriza okwewala embeera eno naddala mu kisiibo, asaana agoberere omubaka wa Allah (S.A.W) kye yayigiriza nti singa omusiibi alaba nga waliwo amusosonkereza ng'agenderedde okumunyiiza, kirungi oyo asiibye amugamba nti 'muganda wange ndeka kuba nasiibye' era bwamulemerako, ekisinga obulungi kumuviira.
Sheikh Mapesa agamba nti, olw'okuba nga ffe abantu tuli banafu, kyandibadde kirungi okukola bino wammanga okwewala ebintu ebiyinza okutuviirako okunyiiga kuba tetubeera bakakafu nti tuyinza okufuga obusungu bwaffe.
1 Obutamala geetaba mu nsonga z'abawakana kuba ebiseera ebisinga buli awakana y'aba ayagala okusinga ekiyinza okuleetera abawakana okuwaanyisiganya ebisongovu n'olumu okulwana ekintu ekiyinza okukusiibulula.
2 Obutawuliriza banyumya mboozi mbi naddala nga waliwo abageya, munno oba nga bakunyumiza ku muntu wo nti alina bye yakola ebiyinza okukunyiiza.
3 Okwewala ebifo ebitagwaamu buvuyo n'abantu abangi ng'obutale n'ebifo ebibeeramu abatamiivu kuba awabeera abantu abangi kizibu okwewala okunyiigirirayo kuba buli omu yakula bubwe.
4 Okwewala okwetaba mu mizannyo ng'emipiira kuba bayinza okugoba ttiimu yo ne kikujja mu mbeera singa bakuyeeya.
5 Weewale okulumbagana omuntu yenna akola ekintu ekitakusanyusa gamba ng'Omusiraamu alya mu kisiibo nga talina nsonga oba ng'akola ekintu ekitajja oyinza okuva mu mbeera n'emulwanagana. 6 Kiba kirungi omuntu ali mu kisiibo okweteekamu omutima ogusonyiwa munne aba amunyiizizza.
7 Omusiibi kibeera kirungi okwebakako emisana mu bifo ebitaliimu mivuyo ng'emizigiti era kino kikkakkanya omuntu.
8 Okusoma ennyo Kulaani mu kisiibo kye kimu ku bintu ebiteeka omuntu mu mbeera ne yeerabira amunyiizizza era omusiibi yandigyekutte. 9 Okufuba ennyo okwewa ekitiibwa mu nneeyisa olwo n'abalala bakuwe ekitiibwa era kino kiyamba omusiibi obutafuna bintu biyinza kumunyiiza.
Sheikh Mapesa ayongerako nti singa omuntu afuna obusungu, waliwo eddagala omubaka Muhammad (S.A.W) lye yawa abakkiriza nti singa omuntu afuna obusungu obw'amangu, bw'aba ayimiridde, kibeera kirungi atuule wansi wabula bw'awulira ng'obusungu bugaanyi okukkakkana, afuna wuzu asaaleyo eraaka bbiri awo obusungu bubeera bukkakkanye.


text:
Essuula 1
1 Pawulo, omusibe wa Kristo Yesu ne Timoseewo ow'oluganda, eri Firemooni omwagalwa era mukozi munnaffe,
2 ne Apofiya ow'oluganda ne Alukipo mulwanyi munnaffe, n'ekkanisa eri mu nnyumba yo:
3 ekisa n'emirembe ebiva eri Katonda Kitaffe ne Mukama waffe Yesu Kristo bibeerenga gye muli.
4 Nneebaza Katonda wange ennaku zonna, nga nkwogerako mu kusaba kwange,
5 bwe nnawulira okwagala kwo n'okukkiriza kw'olina eri Mukama waffe Yesu n'eri abatukuvu bonna;
6 okussa ekimu okw'okukkiriza kwo kulyoke kukolenga omulimu, mu kutegeerera ddala buli kigambo ekirungi ekiri mu mmwe, olwa Kristo.
7 Kubanga nnajaguza nnyo ne nsanyuka olw'okwagala kwo, kubanga emyoyo gy'abatukuvu wagiwummuza, ow'oluganda.
8 Kale, newakubadde nga nnina obuvumu bwonna mu Kristo okukulagira ekisaana,
9 naye olw'okwagala nkwegayirira bwegayirizi, kuba nfaanana nga bwe ndi, Pawulo omukadde, era kaakano omusibe wa Kristo Yesu:
10 nkwegayirira olw'omwana wange, gwe nnazaalira mu busibe bwange, Onnessimo,
11 ataakugasanga edda, naye kaakano atugasa ggwe nange:
12 gwe nkomyawo gy'oli yennyini, ye gwe mwoyo gwange:
13 nze gwe mbadde njagala okubeera naye gye ndi, alyoke ampeerezenga mu kifo kyo mu busibe bw'enjiri:
14 naye ssaayagala kukola kigambo nga toteesezza, obulungi bwo buleme okubeera mu kuwalirizibwa, wabula mu kwagala.
15 Kubanga mpozzi kyeyava ayawukana naawe ekiseera, olyoke obeerenga naye emirembe n'emirembe;
16 nga takyali muddu nate, naye okusinga omuddu, ow'oluganda omwagalwa, okusinga ennyo gye ndi, naye okusingira ddala eri ggwe mu mubiri era ne mu Mukama waffe.
17 Kale oba ng'ondowooza nze okubeera munno, musembeze oyo nga nze.
18 Naye oba nga yakwonoona oba abanjibwa, mbalira nze ekyo;
19 nze Pawulo mpandiise n'omukono gwange, nze ndisasula: nneme okukugamba nga nkubanja era naawe wekka nate.
20 Kale, ow'oluganda, onsanyuse mu Mukama waffe: owummuze omwoyo gwange mu Kristo.
21 Nkuwandiikidde nga nneesiga obugonvu bwo, nga mmanyi ng'olikola era okusinga bye njogera.
22 Naye era nate onnongoosereze aw'okusula: kubanga nsuubira olw'okusaba kwammwe muliweebwa okundaba.
23 Epafula musibe munnange mu Kristo Yesu, akulamusizza;
24 ne Makko, Alisutaluuko, Dema, Lukka, bakozi bannange.
25 Ekisa kya Mukama waffe Yesu Kristo kibeerenga n'omwoyo gwammwe. Amiina.


text:
Koseya Hosea
Chapter 1
1 Ekigambo kya Mukama ekyajjira Koseya mutabani wa Beeri mu mirembe gya Uzziya, Yosamu, Akazi, ne Keezeekiya, bassekabaka ba Yuda, ne mu mirembe gya Yerobowaamu mutabani wa Yowaasi, kabaka wa Isiraeri.
2 Mukama bwe yasooka okwogerera mu Koseya, Mukama n'agamba Koseya nti Genda owase omukazi ow'obwenzi n'abaana ab'obwenzi: kubanga ensi eyenda obwenzi obungi, ng'eva ku Mukama.
3 Awo n'agenda n'awasa Gomeri muwala wa Dibulayimu; n'aba olubuto n'amuzaalira omwana wa bulenzi.
4 Mukama n'amugamba nti Mutuume erinnya lye Yezuleeri; kubanga ekyasigaddeyo ekiseera kitono mpalane omusaayi gwa Yezuleeri ku nnyumba ya Yeeku, era ndikomya obwakabaka obw'ennyumba ya Isiraeri.
5 Awo olulituuka ku lunaku olwo ndimenyera omutego gwa Isiraeri mu kiwonvu kya Yezuleeri.
6 Awo n'aba olubuto nate n'azaala omwana wa buwala. Awo Mukama n'amugamba nti Mutuume erinnya lye Lolukama: kubanga sikyakwatirwa kisa ennyumba ya Isiraeri, mbasonyiwe n'akatono.
7 Naye ndikwatirwa ekisa ennyumba ya Yuda, era ndibalokola ne Mukama Katonda waabwe, so siribalokola na mutego newakubadde ekitala newakubadde olutalo newakubadde embalaasi newakubadde abazeebagadde.
8 Awo bwe yamala okuggya Lolukama ku mabeere, n'aba olubuto n’azaala omwana wa bulenzi.
9 Mukama n'ayogera nti Mumutuume erinnya Lowami: kubanga mmwe temuli bantu bange, nange siriba Katonda wammwe.
10 Era naye omuwendo gw'abaana ba Isiraeri guliba ng'omusenyu ogw'ennyanja ogutayinzika kupimibwa newakubadde okubalibwa; kale olulituuka mu kifo mwe baagambirwa nti Mmwe temuli bantu bange, we baligambirwa nti Mmwe muli baana ba Katonda omulamu.
11 Awo abaana ba Yuda n'abaana ba Isiraeri balikuŋŋaanyizibwa, era balyerondera omutwe gumu, ne bambuka okuva mu nsi: kubanga olunaku lwa Yezuleeri luliba lukulu.


text:
Bya Ahmed Mukiibi
POLIISI ekutte Loole eyookubiri ekubyeko obwennyanja obuto omusuubuzi w’omu Kampala Ponsiano Lwakataka bwe yabadde akukusa okutwala mu DR Congo okubutunda.
Loole eyookubiri ey’ekika kya Fuso ‘Box body’ nnamba UAJ 035Z , ng’ekubyeko obwennyanja obuto obubalirirwa obuzito bwa kkiro 15,000 yakwatiddwa eggulo mu kikwekweto kya Poliisi n’ekitongole ekirwanyisa envuba kye baakoze mu disitulukiti y'e Kasese.
Lwakataaka nga kati aliira ku nsiko, yasimattuse amasasi Poliisi ge yasindiridde mmotoka ye ku Ssande ekiro bwe yabadde akukusa obwennyanja obuto okubutwala e Bunagana mu DR Congo.
Poliisi y’e Kasese yasoose kukwata Loole emu ey’ekika kya Fuso Fighter nnamba, UAF 148, Lwataka gye yabadde awerekera okugituusa ku nsalo ya Uganda ne Congo wabula bwe yayimiriziddwa Poliisi n’agaana, ekyawalirizza Poliisi okugiwondera ku kabangali.
Lwakataka eyabadde mu mmotoka eya buyonjo ey’ekika kya Premio nnamba UAU 925D yaggyeeyo emmundu n’akuba mu bbanga okukanga aba Poliiisi abaabadde bamusimbyeko wabula ne bamwanguyira ne bakuba mmotoka ye amasasi emipiira ne giggwaamu omukka.
Omwogezi wa Poliisi mu ggwanga Mw. Fred Enanga yategeezezza eggulo nti Loole zombi n’emmotoka entono eya Premio zikuumirwa ku Poliisi e Kasese.
Yagambye nti omuyigo gwa Lwakataka gukyagenda mu maaso n’annyonnyole nti Poliisi erina abagibbiddeko nti Lwataka yeemuludde n’ava e Kasese gy’alina amaka g’eddukira e Kampala.
“ Lwakataka tumunoonya kubanga obujulizi bwonna tubufunye obukakasa nti ye nannanyini loole ezaasangiddwako obwennyanja obuto era twagala n’ennyonnyoleko ne ku by’okwegeza mu boofiisa baffe”, Enanga bwe yategeezezza.
Yagasseeko nti Ddereeva wa Loole nnamba UAJ 935Z yakoze Sitatimenti ku Poliisi y’e Kasese n’akakasa nti mukama we ye Lwataka.
Enanga yagambye nti ab’ekitongole ekirwanyisa envuba embi baagenze mu kkooti e Kasese okusaba omulamuzi olukusa okusaanyawo obwennjanja obwo ng’amateeka bwe galagira.
MINISITA NANKABIRWA AWERA
Lwakataka, kafulu mu kufumuula mmotoka z’empaka y’omu ku basuubuzi b’ebyennyanja abeerinnya kyokka amanyiddwa nnyo mu kweyingira mu kutunda obwennyanja obuto wabula nga tagambwako.
Minisita avunaanyizibwa ku by’obuvubi, Ruth Nankabirwa Sentamu yategeezezza eggulo nti misoni y’okukwata Lwakataka aludde ng’agitegeka kubanga aludde (Lwakataka) ng’abalumya omutwe olw’effujjo ly’akola ku b’ofiisa abalwanyisa envuba embi.


text:
Bya Tom Gwebayanga
Sharon Nabirye 27, yabadde asabudde ‘leegingi’ ng’ataddeko akateeteeyi akampi n’ayingira mu katale akanene e Kamuli n’akaga era abasajja abamu ne balabika nti baabadde bagudde amatu.
Obwedda ku buli mudaala kw’atuuka ng’abasuubuzi bamwesooka okumulaga eby’akabi bye baabadde batunda okuli ebiteeteeyi, empale empanvu n’obuwale obw’omunda, obugatto n’ebirala bingi.
Eno gye yalabidde omu ku basuubuzi eyabadde atunda ebiteeteeyi n’obuwale bw’omunda ebyamukubye n’asalawo yeezibikeko obuwale busatu bwe yakwese mu kaleega ate ekiteeteeyi n’akikuba mu kasawo ke yabadde nako mu ngalo.
Mu kikola kino teyalowoozezza nti, waliwo amukenga era yabadde yaakatambulako ebigere biibyo, ‘siisita’ ono ne bamuggyirayo embuukuuli ne bamutaayiza kibooko n’enyooka.
Yabalaajanidde baleme kumwambusa ku kkubo kubanga bba musajja waabuvunaanyizibwa, yabadde agenda kumuswaza nti bamusonyiwe ebintu by’abbye abirina agenda kubibaddiza.
Yatanziddwa 75,000/- n’ava ku ggwagi.


text:
Kaggayi Haggai
Chapter 1
1 Mu mwaka ogw'okubiri ogwa Daliyo kabaka, mu mwezi ogw'omukaaga, ku lunaku olw'omwezi olw'olubereberye, ekigambo kya Mukama ne kijjira mu Kaggayi nnabbi eri Zerubbaberi mutabani wa Seyalutyeri owessaza lya Yuda n'eri Yosuwa mutabani wa Yekozadaaki kabona asinga obukulu nga kyogera nti
2 Bw'ati bw'ayogera Mukama w'eggye nti Abantu bano boogera nti Kaakano si kye kiseera ffe okujja, ekiseera eky'okuzimbiramu ennyumba ya Mukama.
3 Awo ekigambo kya Mukama ne kijjira mu Kaggayi nnabi nga kyogera nti
4 Kye kiseera mmwe bennyini okubeera mu nnyumba zammwe ezibikkiddwako, ennyumba eno ng'ebeerera awo ng'erekeddwawo?
5 Kale nno bw'ati bw'ayogera Mukama w'eggye nti Mulowooze amakubo gammwe.
6 Mwasiga bingi, ne mukungula bitono; mulya naye temukkuta; munywa naye temukkuta bye munywa; mwambala naye tewali abuguma; n'oyo afuna empeera afuna okugiteeka mu nsawo eyawummukawummuka.
7 Bw'ati bw'ayogera Mukama w'eggye nti Mulowooze amakubo gammwe.
8 Mulinnye ku lusozi, muleete emiti, muzimbe ennyumba; nange ndigisanyukira, era ndigulumizibwa, bw'ayogera Mukama.
9 Mwasuubira bingi, kale, laba, ne biba bitono; era bwe mwabireeta eka, ne mbifuumuula. Lwaki? bw'ayogera Mukama w'eggye. Ogw'ennyumba yange ebeerera awo ng'erekeddwawo, nammwe muddukira buli muntu eri ennyumba ye.
10 Kale ku lwammwe eggulu kyerivudde liziyizibwa okuleeta omusulo, n'ettaka liziyizibwa okubala ebibala byalyo.
11 Ne mpita ekyanda okujja ku nsi ne ku nsozi ne ku ŋŋaano ne ku mwenge ne ku mafuta ne ku ebyo ettaka bye libala ne ku bantu ne ku nsolo ne ku mirimu gyonna egy'engalo.
12 Awo Zerubbaberi mutabani wa Seyalutyeri ne Yosuwa mutabani wa Yekozadaaki kabona asinga obukulu wamu n'abantu bonna abafisseewo ne bagondera eddoboozi lya Mukama Katonda waabwe n'ebigambo bya Kaggayi nnabbi nga Mukama Katonda waabwe bwe yamutuma; abantu ne batya mu maaso ga Mukama.
13 Awo Kaggayi omubaka wa Mukama n'agamba abantu ng'ayima mu bubaka bwa Mukama nti Nze ndi wamu nammwe, bw'ayogera Mukama.
14 Awo Mukama n'akubiriza omwoyo gwa Zerubbaberi mutabani wa Seyalutyeri owessaza lya Yuda n'omwoyo gwa Yosuwa mutabani wa Yekozadaaki kabona asinga obukulu n'omwoyo gw'abantu bonna abaali bafisseewo, ne bajja ne bakola omulimu mu nnyumba ya Mukama w'eggye Katonda waabwe,
15 ku lunaku olw'omwezi olw'amakumi abiri mu nnya, mu mwezi ogw'omukaaga mu mwaka ogw'okubiri ogwa Daliyo kabaka.


text:
Ekigambo kulikayo ssebo oba nnyabo kya maanyi mu kuwangaaza omukwano kuba bangi tebakitwala nga nsonga ng’ate gwe mulamwa oba empagi okutambulira amaka.
Teri muntu atawulira ssanyu nga bamugambye ekigambo kino. Oli ne bw’aba anyiize era waakiri afuna bw’asanyuka mu mutima.
Mu pulogulaamu y’Akasaale k’Omukwano ebeerawo buli Ssande ku Bukedde ttivvi, bassenga Halima Namakula, Annet Nandujja ne kkojja Abbey Kabanda baalaze obulungi bw’okukulisaayo munno ng’avudde e Namboole.
Nandujja yagambye nti kyandibadde kya mpisa buli muntu n’atwala obuvunaanyizibwa okukulisaayo munne kuba mwembi bwe musirika mumanya mutya oba munno anyumiddwa omupiira?
Naye omukazi gw’olina obuvunaanyizibwa obwamaanyi okukulisaayo munno kuba y’abeera asinze okukola emirimu egy’amaanyi nga n’akatuuyo kamuyitamu.
Ye Kabanda yagambye nti n’omusajja munno kirungi omukuliseeyo okusobola okumuzzaamu amaanyi kuba naye taba nga kiti, abaako emirimu egy’enjawulo gy’akola nga muli mu kisaawe ekitambuza ekigwo obukwakku.


text:
Okwesigama ku Mukama - Dependency on the Lord
- Okuva - Exodus 14:13, 14 Musa n'abagamba abantu nti Temutya, muyimirire buyimirizi, mulyoke mulabe obulokozi bwa Mukama bw'anaabakolera leero : kubanga Abamisiri be mulabye leero, temulibalaba nate emirembe gyonna. 14 Mukama anaabalwanirira, nammwe munaasirika.
- Ekyamateeka - Deuteronomy 20:1 Bw'otabaalanga okulwana n'abalabe bo, n'olaba embalaasi n'amagaali n’abantu abakusinga obungi, tobatyanga: kubanga Mukama Katonda wo ali wamu naawe, eyakuggya mu nsi y'e Misiri.
- Ekyamateeka - Deuteronomy 31:8 Mukama ye wuuyo abakulembera; anaabeeranga naawe, taakulekenga so taakwabulirenga: totya so totekemuka.
- Joshua 23:10 Munnammwe omu anaagobanga lukumi: kubanga Mukama Katonda wammwe, oyo yabalwanirira, nga bwe yabagamba.
- 1 Samwiri - 1 Samuel 2:9 Alikuuma ebigere by'abatukuvu be, Naye ababi balisirisibwa mu kizikiza Kubanga tewaliba muntu alisinga olw'amaanyi.
- 1 Samwiri - 1 Samuel 14:6 Awo Yonasaani n'agamba omulenzi eyatwalanga ebyokulwanyisa bye nti Jjangu tusomoke tugende eri ekigo eky'abatali bakomole bano: mpozzi Mukama anaatukolera omulimu: kubanga Mukama tewali kimuziyiza okulokola n'abangi oba n'abatono.
- 1 Samwiri - 1 Samuel 17:47era ekibiina kino kyonna kitegeere nga Mukama talokola na kitala na ffumu: kubanga olutalo lwa Mukama, naye anaabagabula mu mukono gwaffe.
- 2 Ebyomumirembe - 2 Chronicles 32:7, 8 Mube n'amaanyi mugume emyoyo, temutya so temukennentererwa olwa kabaka We Bwasuli newakubadde eggye lyonna eriri naye: kubanga waliwo omukulu ali naffe okusinga abali naye: wamu naye waliwo omukono ogw'omubiri; naye wamu naffe waliwo Mukama Katonda waffe okutuyamba n'okulwana entalo zaffe. Abantu ne banywerera ku bigambo bya Keezeekiya kabaka wa Yuda.
- Zabbuli - Psalms 17:5 Olugendo lwange lwanywera mu makubo go, Ebigere byange tebiseereranga.
- Zabbuli - Psalms 26:1 Onsalire omusango, ai Mukama, kubanga natambuliranga mu butuukirivu bwange: Era neesiganga Mukama obutabuusabuusa.
- Zabbuli - Psalms 60:11 Otuyambe eri omulabe: Kubanga obuyambi bw'abantu tebuliimu.
- Zabbuli - Psalms 62:5 Emmeeme yange, lindirira Katonda yekka; Kubanga oyookusubira kwange mwe kuva.
- Zabbuli - Psalms 84:5, 7 Alina omukisa omuntu amaanyi ge bwe gaba mu ggwe; Enguudo ezigenda mu Sayuuni nga ziri mu mutima gwe. .. Bava mu maanyi ne baggukira mu maanyi, Buli muntu mu bo alabika mu maaso ga Katonda mu Sayuuni.
- Zabbuli - Psalms 112:7, 8Taatyenga bigambo bya bubi: Omutima gwe gunywera, nga gwesiga Mukama. Omutima gwe gutereera, tsatyenga, Okutuusa lw'aliraba by'ayagala nga bituuse ku balabe be.
- Zabbuli - Psalms 118:8 Kirungi okwesiganga Mukama Okusinga okwesiga abantu.
- Zabbuli - Psalms 143:8 Ompulizenga enkya ekisa kyo ekirungi; kubanga neesiga ggwe: Ontegeeze ekkubo eriŋŋwanira okutambuliramu; kubanga nnyimusa emmeeme yange eri ggwe.
- Engero - Proverbs 3:5, 6 Weesigenga Mukama n'omutima gwo gwonna. So teweesigamanga ku kutegeera kwo ggwe: 6 Mwatulenga mu makubo go gonna, Kale anaaluŋŋamyanga olugendo lwo.
- Isaaya - Isaiah 30:15 Kubanga bw'atyo bw'ayogera Mukama Katonda, Omutukuvu owa Isiraeri nti Mu kudda ne mu kuwummula mwe mulirokokera; mu zutereera ne mu kwesiga mwe muliba amaanyi gammwe: mmwe ne mutayagala.
- Zechariah 4:6 N'addamu n'agnamba nti Kino kye kigambo kya Mukama eri Zerubbaberi nga kyogera nti Si lwa maanyi so si lwa buyinza naye lwa mwoyo gwange, bw'ayogera Mukama w'eggye.
- Yokaana - John 15:5 Nze muzabbibu, mmwe matabi: abeera mu nze, nange mu ye, oyo abala ebibala bingi: kubanga awatali nze temuliiko kye muyinza kukola.
- 1 Yokaana - 1John 5:4 Kubanga buli ekyazaalibwa Kstonda kiwangula ensi; era kuno kwe kuwangula okwawangula ensi, okukkiriza kwaffe.


text:
Bya ISMAEL P. TUMWESIGYE
OMWEZI gwa Ramadhan gwesungibwa nnyo Abasiraamu kuba gwe mwezi omuli okusaasira kwa Allah.
N’olwekyo Abasiraamu balina okusiiba kuba kibakakatako, kyokka ate balina okukikola nga tebakosa bulamu bwabwe nga balya bulungi mu ngeri eyamba okukuuma omubiri omulamu.
Kino bakikola nga balya daaku ne futaali. Dr. Yasin Zziwa owa Sez Medical Centre ajjanjabisa emmere, agamba nti kiba kya bulabe eri obulamu bw’omuntu okulya emmere emufuukira obutwa naddala nga yasiibye oba ng’agenda kusiiba kuba kikendeeza ku buwangaazi bwe nga kimuleetera endwadde ez’enjawulo.
KIKI KYE WANDIRIDDE KU DAAKU
Ng’ozuukuse sooka onywe eggiraasi y’amazzi agabuguma nga mulimu enniimu kikuyambe okufulumya obucaafu bwonna mu mubiri.
Oluvannyuma lw’eddakiika 10, osobola okulya emmere yonna gy’oba otegese nga amatooke, capati n’ebirala.
Ng’omalirizza liirako emmere ennamu ng’ennyaanya n’obutungulu ebibisi kuba birimu ekirungo ekiyamba okufulumya obucaafu.
Wabula si kirungi kulya mmere nnyingi ku daaku.
BY’OLINA OKULYA NG’OSIIBULUKUKA
Essaawa y’okusiibulukuka bw’etuuka, abasinga olw’okuba enjala ebeera yabalumye dda batuukira ku mmere enfu (enfumbe) eky’obulabe.
Omusiraamu asiibulukuka kyetaaga n’atandikira ku bibala omuli amenvu, entende oba omubisi gwabyo. Wabula temuli sukaali kuba bibaamu ow’obutonde.
Oluvannyuma lw’eddakiika eziri wakati wa 15 ne 20 osobola okulya emmere enfumbe, wabula nayo tolina kulya nnyingi. Bwe kiba kisoboka, omusiibi yandiridde nnyo ebintu ebibisi kuba birimu ekirungo kya ‘Alkaline’ ekikuuma omubiri nga tegulumbiddwa nnyo ndwadde.
BINO BYEWALE
Ennyama, amata, sooda, sukaali, keeki n’ebirala ebigwa mu ttuluba eryo kuba mulimu ebirungo ebikosa omubiri.
Bw’oba osazeewo okulya ennyama, kirungi ogiriireko ennyaanya n’obutungulu obubisi. Ate ayagala okunywa sooda, bw’anywa eccupa emu anywereko ekidomola kiramba eky’amazzi.
Amata bw’oba osobola nago geewale wadde gasikiriza.
LYA EMMERE EKWATA MU LUBUTO
Dr. Badru Matovu ow’eddwaaliro ly’e Kibuli agamba nti, Omusiraamu agenda okulya kirungi alye emmere etayanguwa kuggwa mu lubuto naddala eyo etamalamu mangu kirungo kya sukaali mu lubuto. Mu mmere eno mulimu; akawunga, muwogo, capati n’ebirala kuba sukaali aleeta amaanyi mu mubiri.
Ayongerako nti, si kirungi kulya nnyo ku daaku kuba buli lw’olya ennyo, omubiri guzaala ebirungo ebikola ku mmere era bw’oba walidde nnyingi, nagwo guleeta bingi ne bikola ku mmere mangu ekikuleetera okulumwa amangu enjala.
Omusiibi alina okukozesa amazzi n’ebyokulya ebigonvu kuba ekyenda kiba tekyetaaga bikaluba kiba kibeera kikalu ate ng’olususu lugonvu nnyo. Awo osobola okulya ebibala, ebikajjo okutuusa ng’omaze okusaala Talawuya.


text:
Empapula eziriko enyunzi ezigguka ku Swiiden
Zino z'empapula eziriko enyunzi ezigguka ku Swiiden:Laga (50 ezikulembera | 50 eziddako) (20 | 50 | 100 | 250 | 500).
- Swiidi (lupapula olukutwalabutwazi ku lunnaalwo) (← Empapula eziriko enyunzi ezigguka ku luno)
- Sweden (lupapula olukutwalabutwazi ku lunnaalwo) (← Empapula eziriko enyunzi ezigguka ku luno)
- Finilandi (← Empapula eziriko enyunzi ezigguka ku luno)
- Napooleon Bonapat (← Empapula eziriko enyunzi ezigguka ku luno)
- Obwakabaka bwa Swiiden (lupapula olukutwalabutwazi ku lunnaalwo) (← Empapula eziriko enyunzi ezigguka ku luno)
- Swideni (lupapula olukutwalabutwazi ku lunnaalwo) (← Empapula eziriko enyunzi ezigguka ku luno)
- Sverige (lupapula olukutwalabutwazi ku lunnaalwo) (← Empapula eziriko enyunzi ezigguka ku luno)


text:
Abaakoseddwa amataba e Kasese basukka mu mitwalo ebiri
Omuwendo gw’abantu abakoseddwa amataba e Kasese gusobye mitwalo ebiri n’ekitundu.
Kubano, 5,219 bokka bebali mu nkambi ebbiri gavumenti zeyataddewo, oluvanyuma lw’amaka gaabwe okusaanaawo.
Ekitongole ekidduukirize ki Uganda Red Cross Society kikyagenda mu maaso n’okunoonya akawumbi 1.8 okuyamba abaakoseddwa.
Bo abazirakisa bakyagenda mu maaso n’okuweereza obuyambi obw’ebintu ebikalu.
Olwaleero aba Strides for Family Health bawaddeyo ebintu ebinaayamba okulongoosa amazzi ag’okunywa.


text:
Chapter 8
1 Awo olwatuuka oluvannyumako katono n'atambula mu bibuga ne mu mbuga ng'abuulira enjiri ey'obwakabaka bwa Katonda, bali ekkumi n'ababiri nga bali naye,
2 n'abakazi abaawonyezebwako dayimooni n'endwadde, Malyamu eyayitibwa Magudaleene, eyavaako dayimooni omusanvu,
3 ne Yowaana, muka Kuza, omuwanika wa Kerode, ne Susaana, n'abalala bangi abaabaweerezanga n'ebintu bye baalina.
4 Awo ekibiina ekinene bwe kyakuŋŋaana n'abaavanga mu buli kibuga bwe bajja w'ali, n'agera olugero nti
5 Omusizi yafuluma okusiga ensigo ze; bwe yali ng'asiga, endala ne zigwa ku mabbali g'ekkubo; ne zirinnyirirwa, ennyonyi ez'o mu bbanga ne zizirya.
6 Endala ne zigwa ku lwazi; bwe zaamala okumera ne ziwotookerera; olw'obutaba na mazzi.
7 Endala ne zigwa wakati mu maggwa; amaggwa ne gamerera wamu nazo ne gazizisa.
8 Endala ne zigwa ku ttaka eddungi, ne zimera, ne zibalako emmere buli mpeke kikumi. Bwe yamala okwogera ebigambo ebyo, n'ayogerera waggulu nti Alina amatu ag'okuwulira awulire.
9 Awo abayigirizwa be ne bamubuuza nti Olugero olwo kiki?
10 N'agamba nti Mmwe muweereddwa okumanya ebyama eby'obwakabaka bwa Katonda: naye abalala mu ngero; era bwe balaba baleme okulaba, era bwe bawulira baleme okutegeera.
11 Era olugero lwe luno: Ensigo kye kigambo kya Katonda.
12 Bali ab'oku mabbali g'ekkubo be bawulira; awo Setaani n'ajja n'akwakkula ekigambo mu mitima gyabwe baleme okukkiriza n'okulokolebwa.
13 N'ab'oku lwazi be bawulira ekigambo ne bakikkiriza n'essanyu; kyokka tebalina mizzi, bakikkirizaako kaseera, era mu biro eby'okukemebwa baterebuka.
14 N'ezo ezaagwa mu maggwa, abo be bawulira, awo bwe bagenda ne baziyizibwa n'okweraliikirira n'obugagga n'essanyu ery'omu bulamu buno ne batatuukiriza kukuza mmere.
15 N'ezo ez'omu ttaka eddungi, abo be bawulira ekigambo mu mutima omugolokofu, omulungi, ne bakinyweza, ne babala emmere n'okugumiikiza.
16 Era tewali akoleeza ttabaaza n'agisaanikira mu kibbo, oba kugissa wansi w'ekiriri; naye agissa ku kikondo abayingiramu balabe bw'eyaka.
17 Kubanga tewali kigambo ekyakisibwa ekitalirabisibwa; newakubadde ekyakwekebwa ekitalimanyibwa ne kirabika mu lwatu.
18 Kale mwekuumenga bwe muwulira; kubanga buli alina, aliweebwa; era buli atalina n'ekyo ky'alowooza nti ali nakyo kirimuggibwako.
19 Awo nnyina ne baganda be ne bajja gy'ali, ne batayinza kumutuukako olw'ekibiina.
20 N'abuulirwa nti Nnyoko ne baganda bo bayimiridde ebweru baagala okukulaba.
21 Naye n'addamu n'abagamba nti Mmange ne baganda bange be bano abawulira ekigambo kya Katonda ne bakikola.
22 Awo olwatuuka ku lunaku lumu ku ezo n'asaabala mu lyato ye n'abayigirizwa be; n'abagamba nti Tuwunguke tugende emitala w'ennyanja; ne bagenda.
23 Awo bwe baali nga baseeyeeya ne yeebaka otulo. Omuyaga mungi ne gukunta ku nnyanja; amazzi ne gaba nga gaagala okujjula, ne baba mu kabi.
24 Ne bajja w'ali ne bamuzuukusa, nga bagamba nti Mukama waffe, Mukama waffe, tufa. N'azuukuka, n'aboggolera omuyaga n'okwefuukuula kw'amazzi; ne bikkakkana, n'eba nteefu.
25 N'abagamba nti Okukkiriza kwamme kuli luuyi wa? Ne batya ne beewuunya, ne boogeragana bokka na bokka nti Kale ani ono, kubanga n'empewo n'amazzi abiragira ne bimuwulira?
26 Awo ne bagoba ku nsi y'Abagerasene eyolekera e Ggaliraaya.
27 Awo bwe yavaamu n'atuuka ku ttale, n'asanga omuntu ng'ava mu kibuga eyaliko dayimooni, nga yaakamala ennaku nnyingi nga tayambala lugoye ne mu nnyumba nga tatuulamu, naye ng'abeera mu ntaana.
28 Bwe yalaba Yesu n'ayogerera waggulu n'avuunama mu maaso ge, n'ayogera n'eddoboozi ddene nti Onvunaana ki, Yesu Omwana wa Katonda ali waggulu ennyo? Nkwegayiridde, tombonereza.
29 Kubanga yalagira dayimooni okuva ku muntu oyo. Kubanga Yali Yaakamala ebiro bingi nga amukutte: yasibibwanga mu njegere ne mu masamba ng'akuumibwa; n'akutulanga ebyamusiba, dayimooni n'amugoberanga mu ddungu.
30 Yesu n'amubuuza nti Erinnya lyo ggwe ani? N'agamba nti Liigyoni; kubanga dayimooni bangi abaamuyingiramu.
31 Ne bamwegayirira aleme okubalagira okuvaako okugenda mu bunnya.
32 Awo waaliwo eggana ly'embizzi nnyingi nga zirya ku lusozi, ne bamwegayirira abalagire baziyingiremu. N'abalagira.
33 Awo badayimooni ne bava ku muntu ne bayingira mu mbizzi: eggana ne lifubutukira mu bbanga ne zigwa mu nnyanja ne zifa amazzi.
34 Awo abasumba bwe baalaba ebibaddewo ne badduka ne babyogera mu kibuga ne mu byalo.
35 Abantu ne bavaayo okulaba ebibaddewo; ne bajja eri Yesu ne balaba omuntu oyo eyavuddeko badayimooni ng'atudde awali ebigere bya Yesu, ng'ayambadde olugoye, ng'okutegeera kwe kumuzzeemu: ne batya:
36 N'abo abaalaba ne babuulira bwe yakoleddwa oyo eyali akwatiddwa badayimooni.
37 N'abantu bonna ab'ensi y'Abagerasene eriraanyeewo ne bamwegayirira ave gye bali, kubanga obuti bungi bwali bubakutte: awo n'asaabala mu lyato n'addayo.
38 Naye omuntu eyavaako badayimooni n'amwegayirira abeere naye; naye n'amusiibula ng'agamba nti
39 Ddayo mu nnyumba yo, onnyonnyole ebigambo Katonda by'akukoledde bwe biri ebikulu. N'agenda ng'abuulira ekibuga kyonna bwe biri ebikulu Yesu bye yamukolera.
40 Awo Yesu bwe yakomawo, ekibiina ne kimwaniriza n'essanyu; kubanga bonna baali nga bamulindiridde.
41 Kale, laba, omuntu erinnya lye Yayiro omukulu w'ekkuŋŋaaniro n'ajja n'agwa awali ebigere bya Yesu n'amwegayirira okuyingira mu nnyumba ye:
42 kubanga yalina muwala we eyazaalibwa omu nga yaakamala emyaka kkumi n'ebiri, era oyo yali ng'agenda kufa. Naye bwe yali ng'agenda ebibiina ne bimunyigiriza.
43 N'omukazi eyali alwalidde ekikulukuto ky'omusaayi emyaka kkumi n'ebiri, eyawanga abasawo ebintu bye byonna n'atayinza kuwonyezebwa muntu yenna,
44 oyo n'amufuluma emabega n'akoma ku lukugiro lw'olugoye lwe: amangu ago ekikulukuto kye ne kikalira.
45 Yesu n'agamba nti Ani ankomyeko? Awo bwe beegaana bonna, Peetero ne banne ne bagamba nti Mukama waffe, ebibiina bikwetoolodde bikunyigiriza.
46 Naye Yesu n'agamba nti Omuntu ankomyeko: kubanga mpulidde ng'amaanyi ganvuddemu.
47 Awo omukazi oyo bwe yalaba nga takwekeddwa, n'ajja ng'akankana n'amufukaamirira n'amubuulira mu maaso g'abantu bonna ensonga bw'eri emukomezzaako, ne bw'awonye amangu ago.
48 N'amugamba nti Mwana wange, okukkiriza kwo kukuwonyezza; genda mirembe.
49 Awo yali akyayogera, ne wajja omuntu eyava mu nnyumba y'omukulu w'ekkuŋŋaaniro ng'agamba nti Muwala wo afudde; toteganya Muyigiriza.
50 Naye Yesu bwe yawulira n'amuddamu nti Totya: kkiriza bukkiriza, anaaba mulamu.
51 Awo bwe yatuuka ku nnyumba n'ataganya muntu mulala kuyingira naye wabula Peetero ne Yokaana ne Yakobo ne kitaawe w'omuwala ne nnyina.
52 Awo baali nga bakaaba bonna, nga bamulirira; ye n'agamba nti Temukaaba, kubanga tafudde, naye yeebase tulo.
53 Ne bamusekerera nnyo, kubanga baamanya ng'afudde.
54 Ye n'amukwata ku mukono n'ayogerera waggulu ng'agamba nti Omuwala, golokoka.
55 Omwoyo gwe ne gukomawo n'ayimirira amangu ago. N'alagira okumuwa eky'okulya.
56 Abazadde be ne bawuniikirira; naye ye n'abakuutira baleme kubuulirako muntu ebibaddewo.